title: Οδηγία 2009/34/ΕΚ του Ευρωπαϊκού Κοινοβουλίου και του Συμβουλίου, της 23ας Απριλίου 2009 , σχετικά με τις κοινές διατάξεις για τα όργανα μετρήσεως και για τις μεθόδους μετρολογικού ελέγχου (αναδιατύπωση) (Κείμενο που παρουσιάζει ενδιαφέρον για τον ΕΟΧ)

text:
               28.4.2009

               EL

               Επίσημη Εφημερίδα της Ευρωπαϊκής Ένωσης

               L 106/7

      ΟΔΗΓΊΑ 2009/34/ΕΚ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ

   της 23ας Απριλίου 2009
   σχετικά με τις κοινές διατάξεις για τα όργανα μετρήσεως και για τις μεθόδους μετρολογικού ελέγχου
   (αναδιατύπωση)
   (Κείμενο που παρουσιάζει ενδιαφέρον για τον ΕΟΧ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,
   την πρόταση της Επιτροπής,
   τη γνώμη της Ευρωπαϊκής Οικονομικής και Κοινωνικής Επιτροπής (1),
   Αποφασίζοντας σύμφωνα με τη διαδικασία του άρθρου 251 της συνθήκης (2),
   Εκτιμώντας τα ακόλουθα:

               (1)

               Η οδηγία 71/316/ΕΟΚ του Συμβουλίου, της 26ης Ιουλίου 1971, περί προσεγγίσεως των νομοθεσιών των κρατών μελών των σχετικών με τις κοινές διατάξεις για τα όργανα μετρήσεως και για τις μεθόδους μετρολογικού ελέγχου (3), έχει τροποποιηθεί επανειλημμένα (4) και ουσιωδώς. Δεδομένου ότι η εν λόγω οδηγία πρόκειται να τροποποιηθεί περαιτέρω, είναι σκόπιμη, για λόγους σαφήνειας, η αναδιατύπωσή της.

               (2)

               Σε κάθε κράτος μέλος, επιτακτικές διατάξεις προσδιορίζουν τα τεχνικά χαρακτηριστικά των οργάνων μετρήσεως καθώς και τις μεθόδους μετρολογικού ελέγχου. Οι προδιαγραφές αυτές διαφέρουν από το ένα κράτος μέλος σε άλλο. Οι διαφορές αυτές εμποδίζουν τις συναλλαγές και μπορεί να δημιουργήσουν συνθήκες αθέμιτου ανταγωνισμού στο εσωτερικό της Κοινότητας.

               (3)

               Σκοπός των ελέγχων που διεξάγονται σε κάθε κράτος μέλος είναι μεταξύ άλλων να εγγυηθούν στους αγοραστές ότι οι ποσότητες που παραδίδονται αντιστοιχούν στην πληρωθείσα τιμή. Ως εκ τούτου σκοπός της παρούσας οδηγίας δεν θα πρέπει να είναι η κατάργηση των ελέγχων αυτών, αλλά η εξάλειψη των διαφορών μεταξύ των κανονισμών στο μέτρο που αυτές αποτελούν εμπόδιο στις συναλλαγές.

               (4)

               Τα εμπόδια αυτά στη λειτουργία της εσωτερικής αγοράς μπορούν να μειωθούν και να εξαλειφθούν αν εφαρμοσθούν οι ίδιες προδιαγραφές στα κράτη μέλη συμπληρώνοντας αρχικά τις ισχύουσες εθνικές διατάξεις και στη συνέχεια, όταν πληρωθούν οι αναγκαίες συνθήκες, αντικαθιστώντας τις διατάξεις αυτές.

               (5)

               Οι κοινοτικές προδιαγραφές, ακόμα και κατά τη διάρκεια της περιόδου κατά την οποία συνυπάρχουν με τις εθνικές διατάξεις, θα προσφέρουν στις επιχειρήσεις τη δυνατότητα να παράγουν προϊόντα με ομοιόμορφα τεχνικά χαρακτηριστικά, τα οποία μπορούν ως εκ τούτου να τεθούν σε κυκλοφορία στην αγορά και να χρησιμοποιηθούν στο εσωτερικό όλης της Κοινότητας, αφού έχουν υποστεί τους ελέγχους ΕΚ.

               (6)

               Οι κοινοτικές προδιαγραφές τεχνικού σχεδιασμού και λειτουργίας θα πρέπει να εξασφαλίζουν ότι τα όργανα δίδουν, κατά διαρκή τρόπο, μετρήσεις αρκετά ακριβείς για τη χρήση για την οποία προορίζονται.

               (7)

               Έλεγχος συμμορφώσεως προς τις τεχνικές προδιαγραφές πραγματοποιείται συνήθως από τα κράτη μέλη προτού τα όργανα μετρήσεως τεθούν σε κυκλοφορία στην αγορά ή πριν από την πρώτη χρήση και, εφόσον είναι αναγκαίο, κατά τη χρήση, ιδίως μέσω διαδικασιών εγκρίσεως τύπου και ελέγχου. Για να πραγματοποιηθεί η ελεύθερη κυκλοφορία των οργάνων αυτών στο εσωτερικό της Κοινότητας, είναι εξίσου αναγκαίο να προβλεφθεί μεταξύ των κρατών μελών αμοιβαία αναγνώριση των εργασιών του ελέγχου και να καθιερωθεί για τον σκοπό αυτό κατάλληλη διαδικασία εγκρίσεως ΕΚ τύπου και αρχικού ελέγχου, καθώς και μέθοδοι μετρολογικού ελέγχου ΕΚ, σύμφωνα με την παρούσα οδηγία και με τις σχετικές ειδικές οδηγίες.

               (8)

               Η παρουσία, επί οργάνου μετρήσεως ή επί προϊόντος, σημάτων ή σφραγίδων που δείχνουν ότι έχουν υποβληθεί στους καταλλήλους ελέγχους, πιστοποιεί ότι το εν λόγω όργανο ή προϊόν είναι σύμφωνο με τις σχετικές τεχνικές κοινοτικές προδιαγραφές, οπότε καθίσταται περιττή, κατά την εισαγωγή του και τη θέση του σε χρήση, η επανάληψη των ελέγχων που έχουν ήδη πραγματοποιηθεί.

               (9)

               Οι εθνικοί μετρολογικοί κανονισμοί καλύπτουν πολυάριθμες κατηγορίες οργάνων μετρήσεως και προϊόντων. Με την παρούσα οδηγία θεσπίζονται οι γενικές διατάξεις που αφορούν ιδίως τις διαδικασίες εγκρίσεως ΕΚ τύπου και αρχικού ελέγχου ΕΚ και ορίζονται οι μέθοδοι μετρολογικού ελέγχου ΕΚ. Οδηγίες εφαρμογής ειδικές για κάθε κατηγορία οργάνων και προϊόντων θα καθορίσουν τις τεχνικές προδιαγραφές τις σχετικές με το σχεδιασμό, τη λειτουργία και την ακρίβεια, τους τρόπους ελέγχου και, εφόσον χρειάζεται, τους όρους υπό τους οποίους οι κοινοτικές τεχνικές προδιαγραφές αντικαθιστούν τις ισχύουσες εθνικές διατάξεις.

               (10)

               Τα απαιτούμενα μέτρα για την εφαρμογή της παρούσας οδηγίας, θα πρέπει να θεσπιστούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (5).

               (11)

               Ενδείκνυται ιδίως να εξουσιοδοτηθεί η Επιτροπή να προβαίνει σε τροποποίηση των παραρτημάτων Ι και ΙΙ της παρούσας οδηγίας και των παραρτημάτων των ειδικών οδηγιών. Δεδομένου ότι τα μέτρα αυτά είναι γενικής εμβελείας και έχουν ως αντικείμενο την τροποποίηση μη ουσιωδών στοιχείων της παρούσας οδηγίας και των ειδικών οδηγιών, πρέπει να θεσπίζονται σύμφωνα με την κανονιστική διαδικασία με έλεγχο η οποία προβλέπεται στο άρθρο 5α της απόφασης 1999/468/ΕΚ.

               (12)

               Τα εισαγόμενα στην παρούσα οδηγία νέα στοιχεία αναφέρονται αποκλειστικά στις διαδικασίες επιτροπής. Συνεπώς, περιττεύει η ενσωμάτωσή τους από τα κράτη μέλη στο εθνικό δίκαιο.

               (13)

               Η παρούσα οδηγία δεν πρέπει να θίγει τις υποχρεώσεις των κρατών μελών όσον αφορά τις προθεσμίες ενσωμάτωσης στο εθνικό δίκαιο των οδηγιών που παρατίθενται στο παράρτημα ΙΙΙ, μέρος Β,

         ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
   ΚΕΦΑΛΑΙΟ I

      ΒΑΣΙΚΕΣ ΑΡΧΕΣ

   Άρθρο 1
   1.   Η παρούσα οδηγία εφαρμόζεται:

               α)

               στα όργανα όπως αυτά ορίζονται στην παράγραφο 2·

               β)

               στις μονάδες μετρήσεως, στην εναρμόνιση των μεθόδων μετρήσεως και μετρολογικού ελέγχου και, ενδεχομένως, στα αναγκαία για την εφαρμογή τους μέσα·

               γ)

               στον καθορισμό, στη μέθοδο μετρήσεως, στο μετρολογικό έλεγχο καθώς και στη σήμανση ποσοτήτων προσυσκευασμένων προϊόντων.

         2.   Για τους σκοπούς της παρούσας οδηγίας νοούνται ως «όργανα» τα όργανα μετρήσεως, τα συστατικά μέρη αυτών των οργάνων μετρήσεως, οι συμπληρωματικές διατάξεις καθώς και ο εξοπλισμός μετρήσεως.
   3.   Τα κράτη μέλη δεν μπορούν, για λόγους σχετικούς με την παρούσα οδηγία και τις σχετικές ειδικές οδηγίες, να αρνηθούν, να απαγορεύσουν ή να περιορίσουν τη θέση σε κυκλοφορία στην αγορά ή και τη θέση σε χρήση ενός οργάνου ή ενός προϊόντος που αναφέρεται στην παράγραφο 1 εφοδιασμένου με σφραγίδα ή και σήμα ΕΚ υπό τους όρους που προβλέπονται στην παρούσα οδηγία και στις ειδικές οδηγίες που αφορούν το εν λόγω όργανο ή προϊόν.
   4.   Τα κράτη μέλη αποδίδουν στην έγκριση ΕΚ τύπου και στον αρχικό έλεγχο ΕΚ την ίδια αξία όπως και στις αντίστοιχες εθνικές πράξεις.
   5.   Οι ειδικές οδηγίες, που αφορούν τα θέματα που θίγονται στην παράγραφο 1, καθορίζουν:

               —

               ιδίως τις μετρολογικές διαδικασίες και ιδιότητες και τις τεχνικές προδιαγραφές σχεδιασμού και λειτουργίας, σχετικά με τα όργανα που αναφέρονται στην παράγραφο 1 στοιχείο α),

               —

               τις προδιαγραφές σχετικά με την παράγραφο 1 στοιχεία β) και γ).

         6.   Οι ειδικές οδηγίες μπορούν να ορίζουν την ημερομηνία κατά την οποία οι κοινοτικές διατάξεις αντικαθιστούν τις ισχύουσες εθνικές διατάξεις.
   ΚΕΦΑΛΑΙΟ II

      ΕΓΚΡΙΣΗ ΕΚ ΤΥΠΟΥ

   Άρθρο 2
   1.   Τα κράτη μέλη προβαίνουν στην έγκριση ΕΚ τύπου σύμφωνα με τις διατάξεις της παρούσας οδηγίας και των ειδικών οδηγιών.
   2.   Η χορήγηση έγκρισης ΕΚ τύπου σε όργανα ισοδυναμεί με τη δυνατότητα υποβολής τους στον αρχικό έλεγχο ΕΚ και, στην περίπτωση που δεν απαιτείται αρχικός έλεγχος ΕΚ, με τη δυνατότητα διάθεσης στην αγορά ή/και θέσεως σε χρήση. Αν η (οι) ειδική(-ές) οδηγία(-ες) που αφορά(-ούν) μια κατηγορία οργάνων απαλλάσσει την εν λόγω κατηγορία από την έγκριση ΕΚ τύπου, τα όργανα της κατηγορίας αυτής γίνονται αμέσως δεκτά για τον αρχικό έλεγχο ΕΚ.
   3.   Όταν οι εξοπλισμοί ελέγχου που διαθέτουν το επιτρέπουν, τα κράτη μέλη χορηγούν την έγκριση ΕΚ τύπου σε κάθε όργανο που πληροί τις προδιαγραφές της παρούσας οδηγίας και των σχετικών ειδικών οδηγιών.
   4.   Αίτηση έγκρισης ΕΚ τύπου μπορεί να υποβληθεί μόνον από τον κατασκευαστή ή από εντολοδόχο του εγκατεστημένο εντός της Κοινότητας. Για το ίδιο όργανο, μπορεί να υποβληθεί αίτηση μόνο σε ένα κράτος μέλος.
   5.   Το κράτος μέλος που έχει χορηγήσει έγκριση ΕΚ τύπου λαμβάνει τα αναγκαία μέτρα προκειμένου να ενημερώνεται για κάθε τροποποίηση ή προσθήκη στο εγκεκριμένο πρότυπο. Ενημερώνει σχετικά τα υπόλοιπα κράτη μέλη.
   Το κράτος μέλος που έχει χορηγήσει την έγκριση ΕΚ τύπου πρέπει να χορηγήσει και συμπληρωματική έγκριση ΕΚ τύπου για τις τροποποιήσεις ή προσθήκες σε εγκεκριμένο πρότυπο, εφόσον αυτές επηρεάζουν ή μπορεί να επηρεάσουν τα αποτελέσματα των μετρήσεων ή τις προϋποθέσεις που προβλέπονται για τη χρήση του οργάνου.
   Ωστόσο, εάν η τροποποίηση του τύπου πραγματοποιήθηκε μετά την τροποποίηση ή προσαρμογή των διατάξεων της παρούσας οδηγίας ή της σχετικής ειδικής οδηγίας κατά τρόπον ώστε να απαιτείται η εφαρμογή των νέων διατάξεων για την έγκριση του τροποποιημένου προτύπου, χορηγείται νέα έγκριση ΕΚ τύπου αντί για συμπλήρωμα στο αρχικό πιστοποιητικό εγκρίσεως ΕΚ τύπου.
   Άρθρο 3
   Όταν χορηγείται έγκριση ΕΚ τύπου για βοηθητικό εξοπλισμό, η έγκριση προσδιορίζει:

               α)

               τα πρότυπα οργάνων στα οποία ο εξοπλισμός αυτός μπορεί να προστεθεί ή να ενσωματωθεί·

               β)

               τις γενικές συνθήκες της συνολικής λειτουργίας των οργάνων για τις οποίες έχουν εγκριθεί.

         Άρθρο 4
   Όταν ένα όργανο έχει υποστεί με επιτυχία την εξέταση για την έγκριση ΕΚ τύπου που προβλέπεται από την παρούσα οδηγία και από τις ειδικές οδηγίες που αφορούν το όργανο αυτό, το κράτος μέλος που προέβη στην εξέταση αυτή εκδίδει πιστοποιητικό εγκρίσεως ΕΚ τύπου.
   Το κράτος μέλος κοινοποιεί το πιστοποιητικό αυτό στον αιτούντα.
   Αυτός οφείλει, στις περιπτώσεις που προβλέπονται από το άρθρο 11 της παρούσας οδηγίας ή από ειδική οδηγία, και μπορεί, στις υπόλοιπες περιπτώσεις, να τοποθετήσει σε κάθε όργανο, που είναι σύμφωνο προς το εγκεκριμένο πρότυπο, το σήμα εγκρίσεως ΕΚ που αναφέρεται στο πιστοποιητικό.
   Άρθρο 5
   1.   Η διάρκεια ισχύος της εγκρίσεως ΕΚ τύπου είναι δεκαετής. Δύναται να παρατείνεται για διαδοχικές περιόδους δέκα ετών. Ο αριθμός των οργάνων που μπορούν να κατασκευαστούν σύμφωνα με το εγκεκριμένο πρότυπο δεν είναι περιορισμένος.
   Οι εγκρίσεις ΕΚ τύπου που χορηγούνται βάσει διατάξεων της παρούσας οδηγίας και ειδικής οδηγίας δεν μπορούν να παραταθούν πέραν της ημερομηνίας ενάρξεως της ισχύος οιασδήποτε τροποποιήσεως ή προσαρμογής των κοινοτικών αυτών διατάξεων, στις περιπτώσεις κατά τις οποίες οι εν λόγω εγκρίσεις ΕΚ τύπου δεν θα μπορούσαν να χορηγηθούν σύμφωνα με τις νέες αυτές διατάξεις.
   Όταν η έγκριση ΕΚ τύπου δεν παραταθεί, τα εν χρήσει όργανα θεωρούνται παρ’ όλα αυτά εγκεκριμένα.
   2.   Όταν χρησιμοποιούνται νέες τεχνικές που δεν προβλέπονται από μια ειδική οδηγία, μπορεί να χορηγηθεί έγκριση ΕΚ τύπου περιορισμένης ισχύος, έπειτα από προηγούμενη διαβούλευση με τα άλλα κράτη μέλη.
   Η έγκριση αυτή μπορεί να περιλαμβάνει τους εξής περιορισμούς:

               α)

               περιορισμό του αριθμού των οργάνων για τα οποία χορηγείται η έγκριση·

               β)

               υποχρέωση κοινοποιήσεως των τόπων εγκαταστάσεως στις αρμόδιες αρχές·

               γ)

               περιορισμό της χρήσης·

               δ)

               ειδικούς περιορισμούς σχετικά με τη χρησιμοποιούμενη τεχνική.

         Μπορεί, πάντως, να χορηγείται μόνο:

               α)

               αν η ειδική οδηγία γι’ αυτή την κατηγορία οργάνων έχει αρχίσει να ισχύει·

               β)

               αν δεν υπερβαίνει τα μέγιστα ανεκτά σφάλματα που καθορίζονται από τις ειδικές οδηγίες.

         Η διάρκεια ισχύος παρόμοιας έγκρισης δεν μπορεί να υπερβαίνει τα δύο χρόνια. Μπορεί να παραταθεί για τρία χρόνια το πολύ.
   3.   Το κράτος μέλος που έχει χορηγήσει την έγκριση ΕΚ τύπου περιορισμένης ισχύος που αναφέρεται στην παράγραφο 2 υποβάλλει αίτηση για την ενδεχόμενη προσαρμογή των παραρτημάτων Ι και ΙΙ της παρούσας οδηγίας και των ειδικών οδηγιών στην τεχνολογική πρόοδο, σύμφωνα με τη διαδικασία που αναφέρεται στο άρθρο 17 παράγραφος 2, όταν κρίνει ότι μια νέα τεχνική έχει αποδειχθεί ικανοποιητική.
   Άρθρο 6
   Όταν για μια κατηγορία οργάνων που ανταποκρίνονται στις προδιαγραφές μιας ειδικής οδηγίας δεν απαιτείται η έγκριση ΕΚ τύπου, τα όργανα αυτής της κατηγορίας μπορούν να εφοδιασθούν υπ’ ευθύνη του κατασκευαστή με το ειδικό σήμα που περιγράφεται στο παράρτημα I σημείο 3.3.
   Άρθρο 7
   1.   Το κράτος μέλος που χορήγησε έγκριση ΕΚ τύπου μπορεί να την ανακαλέσει:

               α)

               αν τα όργανα για τα οποία χορηγήθηκε η έγκριση δεν είναι σύμφωνα με το εγκεκριμένο πρότυπο ή με τις διατάξεις της ειδικής οδηγίας που τα αφορά·

               β)

               αν οι μετρολογικές ιδιότητες που καθορίζονται στο πιστοποιητικό εγκρίσεως ή οι διατάξεις του άρθρου 5 παράγραφος 2 δεν τηρούνται·

               γ)

               εάν διαπιστώνει ότι χορηγήθηκε αντικανονικά.

         2.   Το κράτος μέλος το οποίο χορήγησε έγκριση ΕΚ τύπου οφείλει να την ανακαλέσει αν τα όργανα τα κατασκευασθέντα σύμφωνα προς το εγκριθέν πρότυπο παρουσιάζουν στη χρήση ελάττωμα γενικής φύσεως το οποίο τα καθιστά ακατάλληλα για τη σκοπούμενη χρήση τους.
   3.   Αν το κράτος μέλος που χορήγησε έγκριση ΕΚ τύπου πληροφορηθεί από άλλο κράτος μέλος ότι συντρέχει μία εκ των περιπτώσεων που προβλέπονται από τις παραγράφους 1 και 2, λαμβάνει επίσης, κατόπιν διαβουλεύσεως με το εν λόγω το κράτος μέλος, τα μέτρα που προβλέπονται στις παραγράφους αυτές.
   4.   Το κράτος μέλος το οποίο δηλώνει ότι συντρέχει η περίπτωση της παραγράφου 2 μπορεί να αναστείλει τη θέση σε κυκλοφορία στην αγορά και τη θέση σε λειτουργία των οργάνων μέχρι νεωτέρας ειδοποιήσεως.
   Ενημερώνει αμέσως σχετικά τα άλλα κράτη μέλη και την Επιτροπή, καθορίζοντας τους λόγους επί των οποίων βασίσθηκε η απόφασή του.
   Η ίδια διαδικασία εφαρμόζεται και στις περιπτώσεις που προβλέπει η παράγραφος 1 για τα όργανα που έχουν απαλλαγεί από τον αρχικό έλεγχο ΕΚ, αν ο κατασκευαστής, αφού ειδοποιηθεί δεόντως, δεν τα καταστήσει σύμφωνα με το εγκεκριμένο πρότυπο ή με τις απαιτήσεις της ειδικής οδηγίας η οποία τα αφορά.
   5.   Αν το κράτος μέλος το οποίο χορήγησε την έγκριση ΕΚ τύπου αμφισβητεί την ύπαρξη της περιπτώσεως της παραγράφου 2, περί της οποίας έλαβε γνώση, ή το βάσιμο των ληφθέντων μέτρων δυνάμει των διατάξεων της παραγράφου 4, τα ενδιαφερόμενα κράτη μέλη επιφορτίζονται με τη ρύθμιση της διαφοράς.
   Η Επιτροπή τηρείται ενήμερη. Προβαίνει, εφόσον είναι αναγκαίο, στις κατάλληλες διαβουλεύσεις ώστε να επιτευχθεί διευθέτηση.
   ΚΕΦΑΛΑΙΟ III

      ΑΡΧΙΚΟΣ ΕΛΕΓΧΟΣ

   Άρθρο 8
   1.   Ο αρχικός έλεγχος ΕΚ συνίσταται στην εξέταση και στην επιβεβαίωση της συμμόρφωσης ενός καινούριου οργάνου ή ενός ανακαινισμένου οργάνου προς το εγκεκριμένο πρότυπο ή/και προς τις διατάξεις της παρούσας οδηγίας και των ειδικών οδηγιών που το αφορούν. Η εξέταση αυτή πιστοποιείται με τη σφραγίδα αρχικού ελέγχου ΕΚ.
   2.   Ο αρχικός έλεγχος ΕΚ των οργάνων δύναται, στις περιπτώσεις που προβλέπονται από τις ειδικές οδηγίες και σύμφωνα με τις εγκριθείσες διαδικασίες, να πραγματοποιείται κατά τρόπο διαφορετικό από τον έλεγχο κατά μονάδα.
   3.   Εφόσον ο εξοπλισμός ελέγχου που διαθέτουν τους το επιτρέπει, τα κράτη μέλη προβαίνουν στον αρχικό έλεγχο ΕΚ των οργάνων τα οποία εμφανίζονται ότι έχουν τις μετρολογικές ιδιότητες και πληρούν τις τεχνικές προδιαγραφές κατασκευής και λειτουργίας, όπως αυτές καθορίζονται με τις ειδικές οδηγίες που αφορούν αυτή την κατηγορία οργάνων.
   4.   Για όργανα που φέρουν τη σφραγίδα αρχικού ελέγχου ΕΚ, η υποχρέωση των κρατών μελών που προβλέπεται στο άρθρο 1 παράγραφος 3 ισχύει μέχρι το τέλος του έτους που έπεται εκείνου κατά τη διάρκεια του οποίου ετέθη η σφραγίδα αρχικού ελέγχου ΕΚ, εκτός αν ειδικές οδηγίες προβλέπουν μεγαλύτερη διάρκεια.
   Άρθρο 9
   1.   Όταν ένα όργανο υποβάλλεται σε αρχικό έλεγχο ΕΚ, το κράτος μέλος που πραγματοποιεί τον έλεγχο καθορίζει:

               α)

               αν το όργανο ανήκει σε κατηγορία για την οποία δεν απαιτείται έγκριση ΕΚ τύπου και, σε καταφατική περίπτωση, αν τούτο πληροί τις τεχνικές προδιαγραφές κατασκευής και λειτουργίας που καθορίζονται από τις ειδικές οδηγίες που αφορούν το όργανο αυτό·

               β)

               αν το όργανο έχει αποτελέσει αντικείμενο εγκρίσεως ΕΚ τύπου και, σε καταφατική περίπτωση, αν είναι σύμφωνο προς το εγκεκριμένο πρότυπο και τις ειδικές οδηγίες που το αφορούν και οι οποίες ισχύουν κατά την ημερομηνία χορήγησης αυτής της έγκρισης ΕΚ τύπου.

         2.   Ο έλεγχος που πραγματοποιείται κατά τον αρχικό έλεγχο ΕΚ αφορά ιδίως, σύμφωνα με τις ειδικές οδηγίες:

               α)

               τις μετρολογικές ιδιότητες·

               β)

               τα μέγιστα ανεκτά σφάλματα·

               γ)

               την κατασκευή, κατά το μέτρο που αυτή εξασφαλίζει ότι δεν υπάρχει κίνδυνος σημαντικής αλλοίωσης των μετρολογικών ιδιοτήτων κατά την κανονική χρήση του οργάνου·

               δ)

               την ύπαρξη των οριζομένων νομίμων επισημάνσεων και των πινακίδων ανάγλυφης σφράγισης ή χώρου για την τοποθέτηση των σφραγίδων αρχικού ελέγχου ΕΚ.

         Άρθρο 10
   Όταν ένα όργανο υποστεί με επιτυχία τον αρχικό έλεγχο ΕΚ, σύμφωνα με τις προδιαγραφές της παρούσας οδηγίας και των ειδικών οδηγιών, τότε στο όργανο αυτό τοποθετούνται οι σφραγίδες μερικού ή τελικού ελέγχου ΕΚ που περιγράφονται στο παράρτημα II, σημείο 3 υπ’ ευθύνη του οικείου κράτους μέλους σύμφωνα με τις προϋποθέσεις που προβλέπονται στο προαναφερθέν σημείο του εν λόγω παραρτήματος.
   Άρθρο 11
   Όταν για μια κατηγορία οργάνων που πληρούν τις προδιαγραφές μιας ειδικής οδηγίας δεν απαιτείται αρχικός έλεγχος ΕΚ, ο κατασκευαστής επιθέτει υπ’ ευθύνη του επί του οργάνου αυτής της κατηγορίας το ειδικό σήμα που περιγράφεται στο παράρτημα I σημείο 3.4.
   ΚΕΦΑΛΑΙΟ IV

      ΚΟΙΝΕΣ ΔΙΑΤΑΞΕΙΣ ΠΕΡΙ ΕΓΚΡΙΣΕΩΣ ΕΚ ΤΥΠΟΥ ΚΑΙ ΠΕΡΙ ΑΡΧΙΚΟΥ ΕΛΕΓΧΟΥ ΕΚ

   Άρθρο 12
   Τα κράτη μέλη λαμβάνουν όλα τα κατάλληλα μέτρα για να εμποδίσουν τη χρησιμοποίηση επί των οργάνων σφραγίδων ή επιγραφών οι οποίες μπορούν να δημιουργήσουν σύγχυση με τα σήματα ή τις σφραγίδες ΕΚ.
   Άρθρο 13
   Κάθε κράτος μέλος κοινοποιεί στα λοιπά κράτη μέλη και στην Επιτροπή, τις υπηρεσίες, τους οργανισμούς και τα ιδρύματα τα οποία είναι δεόντως εξουσιοδοτημένα να διενεργούν τους ελέγχους που προβλέπονται από την παρούσα οδηγία και από τις ειδικές οδηγίες και να χορηγούν τα πιστοποιητικά εγκρίσεως ΕΚ τύπου καθώς και να θέτουν τις σφραγίδες αρχικού ελέγχου ΕΚ.
   Άρθρο 14
   Τα κράτη μέλη μπορούν να απαιτούν όπως οι νόμιμες εγγραφές συντάσσονται στην (στις) επίσημη(-ες) γλώσσα(-ες) τους.
   ΚΕΦΑΛΑΙΟ V

      ΕΛΕΓΧΟΙ ΤΩΝ ΕΝ ΧΡΗΣΕΙ ΟΡΓΑΝΩΝ

   Άρθρο 15
   Οι ειδικές οδηγίες ορίζουν τις απαιτήσεις των ελέγχων για τα εν χρήσει όργανα τα οποία φέρουν σφραγίδες και σήματα ΕΚ και, ιδίως, τα μέγιστα ανεκτά σφάλματα κατά τη χρησιμοποίησή τους. Εάν οι εθνικές διατάξεις σχετικά με τα όργανα που δεν φέρουν σφραγίδες και σήματα ΕΚ προβλέπουν μικρότερες απαιτήσεις, οι απαιτήσεις αυτές μπορούν να αποτελέσουν κριτήρια για τους ελέγχους.
   ΚΕΦΑΛΑΙΟ VI

      ΠΡΟΣΑΡΜΟΓΗ ΤΩΝ ΟΔΗΓΙΩΝ ΣΤΗΝ ΤΕΧΝΟΛΟΓΙΚΗ ΠΡΟΟΔΟ

   Άρθρο 16
   Οι τροποποιήσεις που είναι αναγκαίες για την προσαρμογή στην τεχνολογική πρόοδο των παραρτημάτων Ι και ΙΙ της παρούσας οδηγίας και των παραρτημάτων των ειδικών οδηγιών που αναφέρονται στο άρθρο 1 θεσπίζονται από την Επιτροπή. Τα μέτρα αυτά, που αποσκοπούν σε τροποποίηση μη ουσιωδών στοιχείων της παρούσας οδηγίας και των ειδικών οδηγιών, θεσπίζονται σύμφωνα με την κανονιστική διαδικασία με έλεγχο στην οποία παραπέμπει το άρθρο 17 παράγραφος 2.
   Ωστόσο, η διαδικασία αυτή δεν εφαρμόζεται ούτε για το κεφάλαιο σχετικά με τις μονάδες μετρήσεως του αυτοκρατορικού συστήματος του παραρτήματος της οδηγίας για τις μονάδες μετρήσεως ούτε για τα παραρτήματα που αφορούν τις σειρές ποσοτήτων προσυσκευασμένων προϊόντων, των οδηγιών για τα προσυσκευασμένα προϊόντα.
   Άρθρο 17
   1.   Η Επιτροπή επικουρείται από την επιτροπή για την προσαρμογή στην τεχνολογική πρόοδο των οδηγιών που αναφέρονται στο άρθρο 16.
   2.   Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 5α, παράγραφοι 1 έως 4 και το άρθρο 7 της απόφασης 1999/468/ΕΚ, τηρουμένων των διατάξεων του άρθρου 8 αυτής.
   ΚΕΦΑΛΑΙΟ VII

      ΤΕΛΙΚΕΣ ΔΙΑΤΑΞΕΙΣ

   Άρθρο 18
   Κάθε απόφαση λαμβανόμενη δυνάμει των διατάξεων εφαρμογής της παρούσας οδηγίας και των ειδικών οδηγιών που αφορούν τα οικεία όργανα, σχετικά με την άρνηση χορηγήσεως ή παρατάσεως εγκρίσεως ΕΚ τύπου, την ανάκληση τέτοιας εγκρίσεως, την άρνηση διεξαγωγής αρχικού ελέγχου ΕΚ ή απαγορεύσεως θέσεως σε κυκλοφορία στην αγορά ή θέσεως σε χρήση, αιτιολογείται λεπτομερώς. Η εν λόγω άρνηση, ανάκληση ή απαγόρευση κοινοποιείται στον ενδιαφερόμενο με ένδειξη των μέσων προσφυγής που διαθέτει βάσει των ισχυουσών νομοθεσιών των κρατών μελών καθώς και των προθεσμιών υποβολής των εν λόγω προσφυγών.
   Άρθρο 19
   Τα κράτη μέλη γνωστοποιούν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 20
   Η οδηγία 71/316/ΕΟΚ, όπως τροποποιήθηκε με τις πράξεις που παρατίθενται στο παράρτημα ΙΙΙ μέρος Α, καταργείται, με την επιφύλαξη των υποχρεώσεων των κρατών μελών όσον αφορά στις προθεσμίες ενσωμάτωσης στο εθνικό δίκαιο των οδηγιών που εμφαίνονται στο παράρτημα ΙΙΙ μέρος Β.
   Οι αναφορές στην καταργούμενη οδηγία θεωρούνται ως αναφορές στην παρούσα οδηγία και διαβάζονται σύμφωνα με τον πίνακα αντιστοιχίας του παραρτήματος IV.
   Άρθρο 21
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 22
   Η παρούσα οδηγία απευθύνεται στα κράτη μέλη.

      Στρασβούργο, 23 Απριλίου 2009.

            Για το Ευρωπαϊκό Κοινοβούλιο

            Ο Πρόεδρος

         H.-G. PÖTTERING

            Για το Συμβούλιο

            Ο Πρόεδρος

         P. NEČAS

      (1)  Γνώμη της 22ας Οκτωβρίου 2008 (δεν έχει δημοσιευθεί ακόμη στην Επίσημη Εφημερίδα).

      (2)  Γνώμη του Ευρωπαϊκού Κοινοβουλίου της 4ης Δεκεμβρίου 2008 (δεν έχει δημοσιευθεί ακόμη στην Επίσημη Εφημερίδα) και απόφαση του Συμβουλίου της 23ης Μαρτίου 2009.

      (3)  ΕΕ L 202 της 6.9.1971, σ. 1.

      (4)  Βλέπε παράρτημα ΙΙΙ μέρος Α.

      (5)  ΕΕ L 184 της 17.7.1999, σ. 23.

      ΠΑΡΑΡΤΗΜΑ I

         ΕΓΚΡΙΣΗ ΕΚ ΤΥΠΟΥ

      1.   Αίτηση εγκρίσεως ΕΚ

                  1.1.

                  Η αίτηση και η σχετική αλληλογραφία συντάσσονται σε μια επίσημη γλώσσα συμφώνως προς τη νομοθεσία του κράτους μέλους όπου η αίτηση αυτή υποβάλλεται. Το κράτος μέλος έχει το δικαίωμα να αξιώσει όπως τα δικαιολογητικά τα οποία επισυνάπτονται συμπληρούνται ομοίως στην ιδία επίσημη γλώσσα.
                  Ο αιτών απευθύνει συγχρόνως σε όλα τα κράτη μέλη ένα αντίτυπο της αιτήσεώς του.

                  1.2.

                  Η αίτηση περιέχει τα ακόλουθα στοιχεία:

                              α)

                              το όνομα και τη διεύθυνση του κατασκευαστού ή της επιχειρήσεως, του εντολοδόχου του ή του αιτούντος·

                              β)

                              την κατηγορία του οργάνου·

                              γ)

                              την προβλεπόμενη χρήση·

                              δ)

                              τα μετρολογικά χαρακτηριστικά·

                              ε)

                              την ενδεχομένη εμπορική ονομασία ή τον τύπο του οργάνου.

                  1.3.

                  Η αίτηση συνοδεύεται από δύο αντίτυπα των αναγκαίων για την εξέτασή της δικαιολογητικών και ιδίως:

                              1.3.1.

                              Μια περιγραφή αφορώσα ιδιαιτέρως:

                                          α)

                                          την κατασκευή και τη λειτουργία του οργάνου·

                                          β)

                                          τις διατάξεις ασφαλείας οι οποίες εξασφαλίζουν την καλή λειτουργία·

                                          γ)

                                          τις διατάξεις ρυθμίσεως και διευθετήσεως·

                                          δ)

                                          τις θέσεις τις προβλεπόμενες για:

                                                      —

                                                      τις σφραγίδες ελέγχου,

                                                      —

                                                      τα σφραγίσματα (ασφαλείας) εφόσον συντρέχει περίπτωση.

                              1.3.2.

                              Τα γενικά σχέδια συναρμολογήσεως και όπου είναι αναγκαίο λεπτομερή κατασκευαστικά σχέδια των σημαντικότερων εξαρτημάτων.

                              1.3.3.

                              Ένα παραστατικό σχέδιο που περιγράφει τις αρχές λειτουργίας και, αν χρειάζεται, μια φωτογραφία.

                  1.4.

                  Η αίτηση συνοδεύεται, εφόσον συντρέχει περίπτωση, από δικαιολογητικά σχετικά με τις ήδη χορηγηθείσες εθνικές εγκρίσεις.

            2.   Εξέταση για την έγκριση ΕΚ

                  2.1.

                  Η εξέταση συνίσταται:

                              2.1.1.

                              Στη μελέτη των δικαιολογητικών εγγράφων και εξέταση των μετρολογικών χαρακτηριστικών του προτύπου στα εργαστήρια της μετρολογικής υπηρεσίας, εξουσιοδοτημένα εργαστήρια ή στον τόπο κατασκευής, παραδόσεως ή εγκαταστάσεως.

                              2.1.2.

                              Μόνο στην εξέταση των υποβληθέντων δικαιολογητικών εγγράφων, αν τα μετρολογικά χαρακτηριστικά του προτύπου είναι γνωστά εν λεπτομερεία.

                  2.2.

                  Η εξέταση καλύπτει την όλη απόδοση του οργάνου υπό τις συνήθεις συνθήκες χρήσεως. Υπ’ αυτές τις συνθήκες, το όργανο αυτό πρέπει να διατηρεί τις απαιτούμενες μετρολογικές ιδιότητες.

                  2.3.

                  Η φύση και ο σκοπός της εξετάσεως της προβλεπομένης στο σημείο 2.1 δύνανται να καθορισθούν δι’ ειδικών οδηγιών.

                  2.4.

                  Η μετρολογική υπηρεσία δύναται να αξιώσει από τον αιτούντα να θέσει στη διάθεσή της τα πρότυπα σταθμών και τα κατάλληλα βοηθητικά μέσα σε υλικό και σε προσωπικό για την εκτέλεση των δοκιμών εγκρίσεως.

            3.   Πιστοποιητικό και σήμα εγκρίσεως ΕΚ

                  3.1.

                  Το πιστοποιητικό αναγράφει τα αποτελέσματα της εξετάσεως του προτύπου και καθορίζει τις άλλες απαιτήσεις που πρέπει να πληροί. Συνοδεύεται από τεχνικές περιγραφές, σχέδια και σκαριφήματα αναγκαία για την αναγνώριση του προτύπου και για την επεξήγηση της λειτουργίας του. Το σήμα εγκρίσεως το προβλεπόμενο στο άρθρο 4 συνίσταται από ένα τυποποιημένο γράμμα «ε» περιέχον:

                              —

                              στο ανώτερο ήμισυ, το διακριτικό κεφαλαίο(-α) γράμμα (-τα) του κράτους μέλους το οποίο χορήγησε την έγκριση (Β για το Βέλγιο, BG για τη Βουλγαρία, CZ για τη Τσεχική Δημοκρατία, DK για τη Δανία, D για τη Γερμανία, ΕST για την Εσθονία, IRL για την Ιρλανδία, EL για την Ελλάδα, Ε για την Ισπανία, F για τη Γαλλία, I για την Ιταλία, CY για την Κύπρο, LV για τη Λεττονία, LT για τη Λιθουανία, L για το Λουξεμβούργο, H για την Ουγγαρία, M για τη Μάλτα, NL για τις Κάτω Χώρες, Α για την Αυστρία, PL για την Πολωνία, P για την Πορτογαλία, RO για τη Ρουμανία, SI για τη Σλοβενία, SK για τη Σλοβακία, FI για τη Φινλανδία, S για τη Σουηδία, UK για το Ηνωμένο Βασίλειο) και τα δύο τελευταία ψηφία του έτους έγκρισης,

                              —

                              στο κάτω μέρος, μια ένδειξη καθοριζομένη από τη μετρολογική υπηρεσία η οποία εξέδωσε την έγκριση (αριθμός αναγνωρίσεως).

                        Παράδειγμα του σήματος εγκρίσεως απεικονίζεται στο σημείο 6.1.

                  3.2.

                  Σε περίπτωση εγκρίσεως ΕΚ περιορισμένης ισχύος, το σήμα συμπληρώνεται από το γράμμα P, έχον τις ίδιες διαστάσεις όπως και το τυποποιημένο γράμμα «ε» και τοποθετείται πριν από το γράμμα αυτό.
                  Παράδειγμα του σήματος εγκρίσεως απεικονίζεται στο σημείο 6.2.

                  3.3.

                  Το σήμα που αναφέρεται στο άρθρο 6 είναι το ίδιο με το σήμα εγκρίσεως ΕΚ, με τη διαφορά ότι το τυποποιημένο γράμμα «ε» αντιστρέφεται συμμετρικώς γύρω από έναν κάθετο άξονα και δεν περιλαμβάνεται καμία ένδειξη, εκτός αν άλλως ορίζουν οι ειδικές οδηγίες.
                  Πρότυπο του σήματος αυτού απεικονίζεται στο σημείο 6.3.

                  3.4.

                  Το σήμα το προβλεπόμενο στο άρθρο 11 είναι το ίδιο με το σήμα εγκρίσεως ΕΚ περικλειόμενο από ένα εξάγωνο.
                  Παράδειγμα του σήματος απεικονίζεται στο σημείο 6.4.

                  3.5.

                  Τα σήματα τα προβλεπόμενα στα σημεία 3.1 έως 3.4 και τοποθετούμενα από τον κατασκευαστή συμφώνως προς τις διατάξεις της παρούσας οδηγίας πρέπει να είναι ορατά, ευανάγνωστα και ανεξίτηλα επί εκάστου οργάνου και επί εκάστης συμπληρωματικής συσκευής υποβαλλομένης στον έλεγχο. Αν η τοποθέτηση παρουσιάζει δυσκολίες τεχνικής φύσεως, εξαιρέσεις δύνανται να προβλεφθούν σε ειδικές οδηγίες ή να γίνουν αποδεκτές μετά από συμφωνία μεταξύ των μετρολογικών υπηρεσιών των κρατών μελών.

            4.   Κατάθεση του προτύπου οργάνου
      Σε περιπτώσεις προβλεπόμενες από ειδικές οδηγίες, η υπηρεσία η οποία παρεχώρησε την έγκριση μπορεί να απαιτήσει αν το κρίνει αναγκαίο την κατάθεση ενός προτύπου του οργάνου το οποίο έλαβε την έγκριση. Αντί αυτού του προτύπου οργάνου, η υπηρεσία δύναται να εγκρίνει την κατάθεση τμημάτων του οργάνου, μακετών ή σχεδίων και να κάμει μνεία περί τούτου επί του πιστοποιητικού εγκρίσεως ΕΚ.
      5.   Δημοσίευση της εγκρίσεως

                  5.1.

                  Παραλλήλως προς την κοινοποίηση στον ενδιαφερόμενο αποστέλλονται στην Επιτροπή και τα άλλα κράτη μέλη τα αντίγραφα του πιστοποιητικού εγκρίσεως ΕΚ. Τα κράτη μέλη μπορούν επίσης, αν το επιθυμούν, να λάβουν αντίγραφα των εκθέσεων των μετρολογικών εξετάσεων.

                  5.2.

                  Η ανάκληση μιας εγκρίσεως ΕΚ τύπου και των άλλων στοιχείων που αφορούν στην έκταση και την ισχύ της εγκρίσεως ΕΚ τύπου υπόκεινται ομοίως στη διαδικασία δημοσιεύσεως η οποία προβλέπεται στο σημείο 5.1.

                  5.3.

                  Το κράτος μέλος το οποίο αρνείται μια έγκριση ΕΚ τύπου ενημερώνει περί αυτού τα άλλα κράτη μέλη και την Επιτροπή.

            6.   Σήματα σχετικά με την έγκριση ΕΚ τύπου

                  6.1.

                  Σήμα εγκρίσεως ΕΚ τύπου

                              Παράδειγμα:

                              Έγκριση ΕΚ τύπου εκδοθείσα από τη μετρολογική υπηρεσία της Γερμανίας το 1971 (βλέπε σημείο 3.1 πρώτη περίπτωση).
                              Αριθμός αναγνωρίσεως της εγκρίσεως ΕΚ τύπου (βλέπε σημείο 3.1 δεύτερη περίπτωση).

                  6.2.

                  Σήμα εγκρίσεως ΕΚ τύπου περιορισμένης ισχύος (βλέπε σημείο 3.2). Παράδειγμα:

                              Παράδειγμα:

                              Έγκριση ΕΚ τύπου περιορισμένης ισχύος εκδοθείσα από τη μετρολογική υπηρεσία της Γερμανίας το 1971.
                              Αριθμός αναγνωρίσεως της εγκρίσεως ΕΚ τύπου περιορισμένης ισχύος.

                  6.3.

                  Σήμα απαλλαγής από την έγκριση ΕΚ τύπου (βλέπε σημείο 3.3) Παράδειγμα:

                              Παράδειγμα:

                  6.4.

                  Σήμα εγκρίσεως ΕΚ τύπου σε περίπτωση απαλλαγής ΕΚ του αρχικού ελέγχου (βλέπε σημείο 3.4).

                              Παράδειγμα:

                              Έγκριση ΕΚ τύπου εκδοθείσα από τη μετρολογική υπηρεσία της Γερμανίας το 1971.
                              Αριθμός αναγνωρίσεως της εγκρίσεως ΕΚ τύπου.

      ΠΑΡΑΡΤΗΜΑ II
      ΑΡΧΙΚΟΣ ΕΛΕΓΧΟΣ ΕΚ
      1.   Γενικότητες

                  1.1.

                  Ο αρχικός έλεγχος ΕΚ δύναται να πραγματοποιηθεί σε ένα ή περισσότερα στάδια (συνήθως δύο).

                  1.2.

                  Με την επιφύλαξη των διατάξεων των ειδικών οδηγιών:

                              1.2.1.

                              Ο αρχικός έλεγχος ΕΚ πραγματοποιείται σε ένα μόνο στάδιο επί των οργάνων τα οποία αποτελούν ένα ενιαίο σύνολο κατά την εξαγωγή από το εργοστάσιο, δηλαδή επ’ αυτών τα οποία δύνανται, θεωρητικά, να μεταφερθούν στον τόπο εγκαταστάσεώς τους άνευ προτέρας αποσυναρμολογήσεώς τους.

                              1.2.2.

                              Ο αρχικός έλεγχος ΕΚ πραγματοποιείται σε δύο ή περισσότερα στάδια για τα όργανα των οποίων η ορθή λειτουργία εξαρτάται από τις συνθήκες εγκαταστάσεως ή χρήσεως.

                              1.2.3.

                              Το πρώτο στάδιο της διαδικασίας του ελέγχου οφείλει να εξασφαλίσει, ιδίως, ότι το όργανο συμφωνεί με το εγκεκριμένο πρότυπο ή, για τα όργανα τα απαλλαγμένα της εγκρίσεως ΕΚ τύπου, ότι συμφωνούν με τις σχετικές διατάξεις οι οποίες τα αφορούν.

            2.   Τόπος του αρχικού ελέγχου ΕΚ

                  2.1.

                  Αν οι ειδικές οδηγίες δεν καθορίζουν τον τόπο ελέγχου, τα όργανα το οποία πρέπει να ελεγχθούν σε ένα μόνο στάδιο, ελέγχονται σε τόπο ο οποίος έχει επιλεγεί από την ενδιαφερόμενη μετρολογική υπηρεσία.

                  2.2.

                  Τα όργανα τα οποία πρέπει να ελεγχθούν σε δύο ή περισσότερα στάδια ελέγχονται υπό της κατά τόπο αρμοδίας μετρολογικής υπηρεσίας.

                              2.2.1.

                              Το τελευταίο στάδιο του ελέγχου πραγματοποιείται υποχρεωτικά στον τόπο εγκαταστάσεως.

                              2.2.2.

                              Τα άλλα στάδια ελέγχου πραγματοποιούνται όπως προβλέπεται στο σημείο 2.1.

                  2.3.

                  Ειδικότερα όταν ο έλεγχος πραγματοποιείται εκτός του γραφείου ελέγχου, η μετρολογική υπηρεσία η πραγματοποιούσα τον έλεγχο δύναται να αξιώσει από τον αιτούντα:

                              —

                              να θέσει στη διάθεσή της τα πρότυπα σταθμά και τα κατάλληλα μέσα σε υλικό και σε προσωπικό τα αναγκαία για τον έλεγχο,

                              —

                              ένα αντίγραφο του πιστοποιητικού εγκρίσεως ΕΚ.

            3.   Σφραγίδες αρχικού ελέγχου ΕΚ
      3.1.   Καθορισμός των σφραγίδων αρχικού ελέγχου ΕΚ.

                  3.1.1.

                  Υπό την επιφύλαξη των διατάξεων των ειδικών οδηγιών, οι σφραγίδες αρχικού ελέγχου ΕΚ οι οποίες τίθενται σύμφωνα με το σημείο 3.3 είναι οι ακόλουθες:

                              3.1.1.1.

                              Η σφραγίδα τελικού ελέγχου ΕΚ περιλαμβάνει δύο αποτυπώσεις:

                                          α)

                                          Η πρώτη συνίσταται από το μικρό γράμμα «ε»περιέχον:

                                                      —

                                                      στο ανώτερο ήμισυ, το διακριτικό κεφαλαίο(α) γράμμα (γράμματα) του κράτους μέλους στο οποίο διεξήχθη ο αρχικός έλεγχος (Β για το Βέλγιο, BG για τη Βουλγαρία, CZ για τη Τσεχική Δημοκρατία, DK για τη Δανία, D για τη Γερμανία, ΕST για την Εσθονία, IRL για την Ιρλανδία, EL για την Ελλάδα, Ε για την Ισπανία, F για τη Γαλλία, I για την Ιταλία, CY για την Κύπρο, LV για τη Λεττονία, LT για τη Λιθουανία, L για το Λουξεμβούργο, H για την Ουγγαρία, M για τη Μάλτα, NL για τις Κάτω Χώρες, Α για την Αυστρία, PL για την Πολωνία, P για την Πορτογαλία, RO για τη Ρουμανία, SI για τη Σλοβενία, SK για τη Σλοβακία, FI για τη Φινλανδία, S για τη Σουηδία, UK για το Ηνωμένο Βασίλειο) μαζί με έναν ή δύο αριθμούς, όπου απαιτείται, οι οποίοι προσδιορίζουν την εδαφική ή διοικητική υποδιαίρεση,

                                                      —

                                                      στο κατώτερο ήμισυ, τον αριθμό αναγνωρίσεως του ελεγκτού ή του γραφείου ελέγχου,

                                          β)

                                          το δεύτερο αποτύπωμα συνίσταται από τα δύο τελευταία ψηφία του έτους ελέγχου περιεχόμενα σε ένα εξαγωνικό περίγραμμα.

                              3.1.1.2.

                              Η σφραγίδα μερικού ελέγχου ΕΚ συνίσταται μόνο εκ του πρώτου αποτυπώματος. Λειτουργεί επίσης ως σφραγίδα σημάνσεως.

            3.2.   Σχήμα και διαστάσεις των σφραγίδων

                  3.2.1.

                  Το σχήμα, οι διαστάσεις και τα περιγράμματα των γραμμάτων και των ψηφίων των προβλεπομένων για τις σφραγίδες αρχικού ελέγχου ΕΚ στο σημείο 3.1 προσδιορίζονται από τα επισυναπτόμενα σχέδια, παριστάνοντα τα δύο πρώτα τα συστατικά στοιχεία της σφραγίδας σημάνσεως, και το τρίτο παριστάνον ένα παράδειγμα σφραγίδας σημάνσεως. Οι σχετικές διαστάσεις των σχεδίων εκφράζονται σε σχέση 1 προς 1 η οποία αντιπροσωπεύει τη διάμετρο του κύκλου του περιγεγραμμένου στο μικρό γράμμα «ε» και στο εξάγωνο.
                  Οι πραγματικές διάμετροι των περιγεγραμμένων κύκλων στις σφραγίδες είναι 1,6 mm, 3,2 mm, 6,3 mm, 12,5 mm.

                  3.2.2.

                  Οι μετρολογικές υπηρεσίες των κρατών μελών προβαίνουν σε αμοιβαία ανταλλαγή των προτύπων σχεδίων των σφραγίδων αρχικού ελέγχου ΕΚ, των συμφώνων με τα επισυναπτόμενα πρότυπα σχέδια.

            3.3.   Τοποθέτηση των σφραγίδων

                  3.3.1.

                  Η σφραγίδα του τελικού ελέγχου ΕΚ τοποθετείται στο σημείο το προβλεπόμενο για το λόγο αυτόν επί του οργάνου εφόσον αυτό ηλέγχθη πλήρως και ανεγνωρίσθη ως σύμφωνο με τις προδιαγραφές ΕΚ.

                  3.3.2.

                  Η σφραγίδα μερικού ελέγχου ΕΚ τοποθετείται:

                              3.3.2.1.

                              Στην περίπτωση ελέγχου σε περισσότερα στάδια επί του οργάνου ή ενός μέρους του οργάνου το οποίο πληροί τους όρους τους προβλεπομένους για διεργασίες άλλες από αυτές οι οποίες γίνονται στο χώρο εγκαταστάσεως, στο χώρο τοποθετήσεως του πλακιδίου σημάνσεως ή σε κάθε άλλο χώρο προβλεπόμενο στις ειδικές οδηγίες.

                              3.3.2.2.

                              Ως σφραγίδα σημάνσεως σε όλες τις περιπτώσεις και στους χώρους τους προβλεπομένους στις ειδικές οδηγίες.

      ΠΑΡΑΡΤΗΜΑ III

         ΜΕΡΟΣ Α

         Καταργούμενη οδηγία με κατάλογο των διαδοχικών τροποποιήσεών της

      (που αναφέρονται στο άρθρο 20)

                  Οδηγία 71/316/ΕΟΚ του Συμβουλίου
                  (ΕΕ L 202 της 6.9.1971, σ. 1)

                  Πράξη προσχώρησης του 1972 παράρτημα I σημείο X.12.
                  (ΕΕ L 73 της 27.3.1972, σ. 118)

                  Οδηγία 72/427/ΕΟΚ του Συμβουλίου
                  (ΕΕ L 291 της 28.12.1972, σ. 156)

                  Πράξη προσχώρησης του 1979 παράρτημα Ι σημείο Χ.Α
                  (ΕΕ L 291 της 19.11.1979, σ. 108)

                  Οδηγία 83/575/ΕΟΚ του Συμβουλίου
                  (ΕΕ L 332 της 28.11.1983, σ. 43)

                  Πράξη προσχώρησης του 1985 παράρτημα I σημείο IX.A.7.
                  (ΕΕ L 302 της 15.11.1985, σ. 212)

                  Οδηγία 87/354/ΕΟΚ του Συμβουλίου
                  (ΕΕ L 192 της 11.7.1987, σ. 43)

                  μόνο όσον αφορά τις αναφορές στην οδηγία 71/316/ΕΟΚ που περιέχονται στο άρθρο 1 και στο παράρτημα σημείο 4

                  Οδηγία 87/355/ΕΟΚ του Συμβουλίου
                  (ΕΕ L 192 της 11.7.1987, σ. 46)

                  Οδηγία 88/665/ΕΟΚ του Συμβουλίου
                  (ΕΕ L 382 της 31.12.1988, σ. 42)

                  μόνο το άρθρο 1 σημείο 1

                  Πράξη προσχώρησης του 1994 παράρτημα I σημείο XI. C.VII.1.
                  (ΕΕ C 241 της 29.8.1994, σ. 211)

                  Κανονισμός (ΕΚ) αριθ. 807/2003 του Συμβουλίου
                  (ΕΕ L 122 της 16.5.2003, σ. 36)

                  μόνο το παράρτημα ΙΙΙ, σημείο 5

                  Πράξη προσχώρησης του 2003 παράρτημα II σημείο I.D.1.
                  (ΕΕ L 236 της 23.9.2003, σ. 64)

                  Οδηγία 2006/96/ΕΚ του Συμβουλίου
                  (ΕΕ L 363 της 20.12.2006, σ. 81)

                  μόνο όσον αφορά τις αναφορές στην οδηγία 71/316/ΕΟΚ που περιέχονται στο άρθρο 1 και στο παράρτημα, σημείο B.1.

                  Οδηγία 2007/13/ΕΚ της Επιτροπής
                  (ΕΕ L 73 της 13.3.2007, σ. 10)

         ΜΕΡΟΣ Β

         Προθεσμίες για τη μεταφορά στο εθνικό δίκαιο

      (που αναφέρονται στο άρθρο 20)

                  Οδηγίες

                  Λήξη προθεσμίας ενσωμάτωσης

                  71/316/ΕΟΚ

                  30ή Ιανουαρίου 1973

                  83/575/ΕΟΚ

                  1η Ιανουαρίου 1985

                  87/354/ΕΟΚ

                  31η Δεκεμβρίου 1987

                  87/355/ΕΟΚ

                  31η Δεκεμβρίου 1987

                  2006/96/ΕΚ

                  1η Ιανουαρίου 2007

                  2007/13/ΕΚ

                  9η Μαρτίου 2008

      ΠΑΡΑΡΤΗΜΑ IV

         ΠΊΝΑΚΑΣ ΑΝΤΙΣΤΟΙΧΊΑΣ

                  Οδηγία 71/316/ΕΟΚ

                  Παρούσα οδηγία

                  Άρθρο 1 παράγραφος 1 στοιχείο α)

                  Άρθρο 1 παράγραφος 1 στοιχείο α) και άρθρο 1 παράγραφος 2

                  Άρθρο 1 παράγραφος 1 στοιχείο β)

                  Άρθρο 1 παράγραφος 1 στοιχείο β)

                  Άρθρο 1 παράγραφος 1 στοιχείο γ)

                  Άρθρο 1 παράγραφος 1 στοιχείο γ)

                  Άρθρο 1 παράγραφος 2

                  Άρθρο 1 παράγραφος 3

                  Άρθρο 1 παράγραφος 3

                  Άρθρο 1 παράγραφος 4

                  Άρθρο 1 παράγραφος 4

                  Άρθρο 1 παράγραφος 5

                  Άρθρο 1 παράγραφος 4 δεύτερο εδάφιο

                  Άρθρο 1 παράγραφος 6

                  Άρθρο 2 παράγραφος 1

                  Άρθρο 2 παράγραφος 2

                  Άρθρο 2 παράγραφος 2

                  Άρθρο 2 παράγραφος 3

                  Άρθρο 2 παράγραφος 3

                  Άρθρο 2 παράγραφος 4

                  Άρθρο 2 παράγραφος 4

                  Άρθρο 2 παράγραφος 5

                  Άρθρο 2 παράγραφος 5

                  Άρθρο 2 παράγραφος 1

                  Άρθρο 3 εισαγωγική φράση

                  Άρθρο 3, εισαγωγική φράση

                  Άρθρο 3 πρώτη περίπτωση

                  Άρθρο 3 στοιχείο α)

                  Άρθρο 3 δεύτερη περίπτωση

                  Άρθρο 3 στοιχείο β)

                  Άρθρο 4 πρώτη πρόταση

                  Άρθρο 4 πρώτο και δεύτερο εδάφιο

                  Άρθρο 4 δεύτερη πρόταση

                  Άρθρο 4 τρίτο εδάφιο

                  Άρθρο 5 παράγραφος 1

                  Άρθρο 5 παράγραφος 1

                  Άρθρο 5 παράγραφος 2 πρώτο εδάφιο

                  Άρθρο 5 παράγραφος 2 πρώτο εδάφιο

                  Άρθρο 5 παράγραφος 2 δεύτερο εδάφιο, εισαγωγική φράση

                  Άρθρο 5 παράγραφος 2 δεύτερο εδάφιο εισαγωγική φράση

                  Άρθρο 5 παράγραφος 2 δεύτερο εδάφιο, πρώτη περίπτωση

                  Άρθρο 5 παράγραφος 2 δεύτερο εδάφιο στοιχείο α)

                  Άρθρο 5 παράγραφος 2 δεύτερο εδάφιο, δεύτερη περίπτωση

                  Άρθρο 5 παράγραφος 2 δεύτερο εδάφιο στοιχείο β)

                  Άρθρο 5 παράγραφος 2 δεύτερο εδάφιο, τρίτη περίπτωση

                  Άρθρο 5 παράγραφος 2 δεύτερο εδάφιο στοιχείο γ)

                  Άρθρο 5 παράγραφος 2 δεύτερο εδάφιο, τέταρτη περίπτωση

                  Άρθρο 5 παράγραφος 2 δεύτερο εδάφιο στοιχείο δ)

                  Άρθρο 5 παράγραφος 2 τρίτο εδάφιο, εισαγωγική φράση

                  Άρθρο 5 παράγραφος 2 τρίτο εδάφιο εισαγωγική φράση

                  Άρθρο 5 παράγραφος 2 τρίτο εδάφιο, πρώτη περίπτωση

                  Άρθρο 5 παράγραφος 2 τρίτο εδάφιο στοιχείο α)

                  Άρθρο 5 παράγραφος 2 τρίτο εδάφιο, δεύτερη περίπτωση

                  Άρθρο 5 παράγραφος 3 τρίτο εδάφιο στοιχείο β)

                  Άρθρο 5 παράγραφος 2 τέταρτο εδάφιο

                  Άρθρο 5 παράγραφος 2 τέταρτο εδάφιο

                  Άρθρο 5 παράγραφος 3

                  Άρθρο 5 παράγραφος 3

                  Άρθρο 6

                  Άρθρο 6

                  Άρθρο 7 παράγραφοι 1, 2 και 3

                  Άρθρο 7 παράγραφοι 1, 2 και 3

                  Άρθρο 7 παράγραφος 4 πρώτη φράση

                  Άρθρο 7 παράγραφος 4 πρώτο εδάφιο

                  Άρθρο 7 παράγραφος 4, δεύτερη φράση

                  Άρθρο 7 παράγραφος 4 δεύτερο εδάφιο

                  Άρθρο 7 παράγραφος 4, τρίτη φράση

                  Άρθρο 7 παράγραφος 4 τρίτο εδάφιο

                  Άρθρο 7 παράγραφος 5

                  Άρθρο 7 παράγραφος 5

                  Άρθρο 8 παράγραφος 1 στοιχείο α)

                  Άρθρο 8 παράγραφος 1

                  Άρθρο 8 παράγραφος 1 στοιχείο β)

                  Άρθρο 8 παράγραφος 2

                  Άρθρο 8 παράγραφος 2

                  Άρθρο 8 παράγραφος 3

                  Άρθρο 8 παράγραφος 3

                  Άρθρο 8 παράγραφος 4

                  Άρθρο 9 παράγραφος 1

                  Άρθρο 9 παράγραφος 1

                  Άρθρο 9 παράγραφος 2 εισαγωγική φράση

                  Άρθρο 9 παράγραφος 2 εισαγωγική φράση

                  Άρθρο 9 παράγραφος 2 πρώτη περίπτωση

                  Άρθρο 9 παράγραφος 2 στοιχείο α)

                  Άρθρο 9 παράγραφος 2 δεύτερη περίπτωση

                  Άρθρο 9 παράγραφος 2 στοιχείο β)

                  Άρθρο 9 παράγραφος 2 τρίτη περίπτωση

                  Άρθρο 9 παράγραφος 2 στοιχείο γ)

                  Άρθρο 9 παράγραφος 2 τέταρτη περίπτωση

                  Άρθρο 9 παράγραφος 2 στοιχείο δ)

                  Άρθρα 10 και 11

                  Άρθρα 10 και 11

                  Άρθρα 12, 13 και 14

                  Άρθρα 12, 13 και 14

                  Άρθρο 15

                  Άρθρο 15

                  Άρθρο 16 πρώτη φράση

                  Άρθρο 16 πρώτο εδάφιο

                  Άρθρο 16 δεύτερη φράση

                  Άρθρο 16 δεύτερο εδάφιο

                  Άρθρο 17

                  —

                  Άρθρο 18 παράγραφος 1

                  Άρθρο 17 παράγραφος 1

                  Άρθρο 18 παράγραφος 2, πρώτο εδάφιο

                  Άρθρο 17 παράγραφος 2

                  Άρθρο 18 παράγραφος 2, δεύτερο εδάφιο

                  —

                  Άρθρο 18 παράγραφος 3

                  —

                  Άρθρο 19

                  Άρθρο 18

                  Άρθρο 20 παράγραφος 1

                  —

                  Άρθρο 20 παράγραφος 2

                  Άρθρο 19

                  —

                  Άρθρα 20 και 21

                  Άρθρο 21

                  Άρθρο 22

                  Παράρτημα I

                  Παράρτημα I

                  Σημεία 1 και 1.1

                  Σημεία 1 και 1.1

                  Σημείο 1.2 εισαγωγική φράση

                  Σημείο 1.2 εισαγωγική φράση

                  Σημείο 1.2 πρώτη περίπτωση

                  Σημείο 1.2 στοιχείο α)

                  Σημείο 1.2 δεύτερη περίπτωση

                  Σημείο 1.2 στοιχείο β)

                  Σημείο 1.2 τρίτη περίπτωση

                  Σημείο 1.2 στοιχείο γ)

                  Σημείο 1.2 τέταρτη περίπτωση

                  Σημείο 1.2 στοιχείο δ)

                  Σημείο 1.2 πέμπτη περίπτωση

                  Σημείο 1.2 στοιχείο ε)

                  Σημείο 1.3

                  Σημείο 1.3

                  Σημείο 1.3.1 εισαγωγική φράση

                  Σημείο 1.3.1 εισαγωγική φράση

                  Σημείο 1.3.1 πρώτη περίπτωση

                  Σημείο 1.3.1 στοιχείο α)

                  Σημείο 1.3.1 δεύτερη περίπτωση

                  Σημείο 1.3.1 στοιχείο β)

                  Σημείο 1.3.1 τρίτη περίπτωση

                  Σημείο 1.3.1 στοιχείο γ)

                  Σημείο 1.3.1 τέταρτη περίπτωση

                  Σημείο 1.3.1 στοιχείο δ)

                  Σημεία 1.3.2 έως 5

                  Σημεία 1.3.2 έως 5

                  Σημείο 5.2

                  Σημείο 5.1

                  Σημείο 5.3

                  Σημείο 5.2

                  Σημείο 5.4

                  Σημείο 5.3

                  Σημεία 6 έως 6.4

                  Σημεία 6 έως 6.4

                  Παράρτημα II

                  Παράρτημα II

                  —

                  Παράρτημα III

                  —

                  Παράρτημα IV


Avis juridique important

|

31987L0018

Οδηγία 87/18/ΕΟΚ του Συμβουλίου της 18ης Δεκεμβρίου 1986 για την προσέγγιση των νομοθετικών, κανονιστικών και διοικητικών διατάξεων σχετικά με την εφαρμογή των αρχών ορθής εργαστηριακής πρακτικής και τον έλεγχο της εφαρμογής τους κατά τις δοκιμές των χημικών ουσιών

Επίσημη Εφημερίδα αριθ. L 015 της 17/01/1987 σ. 0029 - 0030 Φινλανδική ειδική έκδοση: Κεφάλαιο 15 τόμος 7 σ. 0195  Σουηδική ειδική έκδοση: Κεφάλαιο 15 τόμος 7 σ. 0195

***** ΟΔΗΓΙΑ ΤΟΥ ΣΥΜΒΟΥΛΙΟΥ  της 18ης Δεκεμβρίου 1986  για την προσέγγιση των νομοθετικών, κανονιστικών και διοικητικών διατάξεων σχετικά με την εφαρμογή των αρχών ορθής εργαστηριακής πρακτικής και τον έλεγχο της εφαρμογής τους κατά τις δοκιμές των χημικών ουσιών  (87/18/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100,  την πρόταση της Επιτροπής,  τη γνώμη του Ευρωπαϊκού Κοινοβουλίου (1),  τη γνώμη της Οικονομικής και Κοινωνικής Επιτροπής (2),  Εκτιμώντας:  ότι η οδηγία 67/548/ΕΟΚ του Συμβουλίου της 27ης Ιουνίου 1967 περί προσεγγίσεως των νομοθετικών, κανονιστικών και διοικητικών διατάξεων περί ταξινομήσεως, συσκευασίας και επισημάνσεως των επικινδύνων ουσιών (3), όπως τροποποιήθηκε τελευταία με την οδηγία 84/449/ΕΟΚ (4), επιβάλλει τη διεξαγωγή δοκιμών στις χημικές ουσίες ώστε να είναι δυνατή η εκτίμηση των κινδύνων που πιθανόν περικλείουν για τον άνθρωπο και το περιβάλλον·  ότι η οδηγία 75/318/ΕΟΚ (5), όπως τροποποιήθηκ από την οδηγία 87/19/ΕΟΚ (6), και η οδηγία 81/852/ΕΟΚ (7), όπως τροποποιήθηκε από την οδηγία 87/20/ΕΟΚ (8), προβλέπουν ότι οι μη κλινικές δοκιμές των φαρμακευτικών προϊόντων πρέπει να πραγματοποιούνται σύμφωνα με τις αρχές της ορθής εργαστηριακής πρακτικής που ισχύουν στην Κοινότητα όσον αφορά τις χημικές ουσίες·  ότι, όταν υποβάλλονται σε δοκιμές οι δραστικές ουσίες των φυτοφαρμάκων, ισχύουν τα πρωτόκολλα που προβλέπονται από την οδηγία 67/548/ΕΟΚ και ότι, συνεπώς, ισχύουν οι αρχές περί ορθής εργαστηριακής πρακτικής που προβλέπονται για τις χημικές ουσίες ·  ότι οι μέθοδοι με τις οποίες πρέπει να διεξάγονται οι δοκιμές αυτές καθορίζονται στο παράρτημα V της οδηγίας 67/548/ΕΟΚ·  ότι η εφαρμογή των αρχών ορθής εργαστηριακής πρακτικής κατά τη διεξαγωγή των δοκιμών που προβλέπονται από την οδηγία 67/548/ΕΟΚ είναι αναγκαία, προκειμένου τα αποτελέσματα των δοκιμών αυτών να είναι υψηλής ποιότητας και συγκρίσιμα·  ότι η Επιτροπή προτίθεται να υποβάλει προσεχώς στο Συμβούλιο πρόταση οδηγίας για τον έλεγχο της τήρησης των αρχών της ορθής εργαστηριακής πρακτικής·  ότι δεν πρέπει να γίνεται σπατάλη των πόρων που διατίθενται για τη διεξαγωγή των δοκιμών με επαναλήψεις των δοκιμών, εξαιτίας αποκλίσεων μεταξύ των κρατών μελών, σε ό,τι αφορά την εργασηριακή πρακτική·  ότι το Συμβούλιο του Οργανισμού Συνεργασίας και Ανάπτυξης (ΟΟΣΑ) πήρε, στις 12 Μαΐου 1981, απόφαση για την αμοιβαία αποδοχή των στοιχείων στα οποία βασίζεται η αξιολόγηση των χημικών προϊόντων· ότι εξέδωσε, στις 26 Ιουλίου 1983, σύσταση για την αναγνώριση της συμμόρφωσης με την ορθή εργαστηριακή πρακτική·  ότι, για να εξασφαλιστεί η προστασία των ζώων, είναι ανάγκη να περιορισθεί ο αριθμός των πειραμάτων που πραγματοποιούνται επ' αυτών· ότι η αμοιβαία αναγνώριση των αποτελεσμάτων που έχουν προκύψει βάσει ενιαίων και αναγνωρισμένων μεθόδων αποτελεί βασική προϋπόθεση για τη μείωση των πραγματοποιούμενων πειραμάτων·  ότι είναι σημαντικό να καθιερωθεί μια διαδικασία που να επιτρέπει την ταχεία προσαρμογή των αρχών ορθής εργαστηριακής πρακτικής,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:  Άρθρο 1  1. Τα κράτη μέλη λαμβάνουν όλα τα αναγκαία μέτρα προκειμένου να εξασφαλιστεί ότι, κατά τη διεξαγωγή των δοκιμων επί των χημικών προϊόντων, σύμφωνα με την οδηγία 67/548/ΕΟΚ, τα εργαστήρια εφαρμόζουν τις αρχές ορθής εργαστηριακής πρακτικής που καθορίζονται στο παράρτημα 2 της απόφασης του Συμβουλίου του ΟΟΣΑ, της 12ης Μαΐου 1981, σχετικά με την αμοιβαία αποδοχή των στοιχείων στα οποία βασίζεται η αξιολόγηση των χημικών προϊόντων.  2. Όταν άλλες κοινοτικές διατάξεις προβλέπουν την εφαρμογή των αρχών ορθής εργαστηριακής πρακτικής για τις δοκιμές επί χημικών προϊόντων, ώστε να εκτιμηθεί η ασφάλεια που παρουσιάζουν για τον άνθρωπο ή/και το περιβάλλον, εφαρμόζεται πάλι η παράγραφος 1.  Άρθρο 2  Κατά την παράδοση των αποτελεσμάτων των δοκιμών, τα εργαστήρια που αναφέρονται στο άρθρο 1 πρέπει να πιστοποιούν ότι οι δοκιμές αυτές πραγματοποιήθηκαν σύμφωνα με τις αρχές ορθής εργαστηριακής πρακτικής που αναφέρονται στο εν λόγω άρθρο.  Άρθρο 3  1. Τα κράτη μέλη λαμβάνουν τα αναγκαία μέτρα για τον έλεγχο της τήρησης των αρχών της ορθής εργαστηριακής πρακτικής. Τα μέτρα που περιλαμβάνουν κυρίως ελέγχους και επαληθεύσεις μελετών σύμφωνα με τις συστάσεις του ΟΟΣΑ στον τομέα αυτό.  2. Κάθε κράτος μέλος ανακοινώνει στην Επιτροπή το όνομα της αρχής/των αρχών που είναι επιφορτισμένη/ες με τον έλεγχο της εφαρμογής, από τα εργαστήρια, των αρχών ορθής εργαστηριακής πρακτικής, όπως αναφέρεται στην παράγραφο 1. Η Επιτροπή πληροφορεί σχετικά τα άλλα κράτη μέλη.  Άρθρο 4  Οι αρχές ορθής εργαστηριακής πρακτικής που αναφέρονται στο άρθρο 1 είναι δυνατό να προσαρμόζονται με τη διαδικασία που προβλέπεται στο άρθρο 21 της οδηγίας 67/548/ΕΟΚ·  Άρθρο 5  1. Όταν, λόγω της έναρξης ισχύος της παρούσας οδηγίας, οι κοινοτικές διατάξεις απαιτούν την εφαρμογή των αρχών ορθής εργαστηριακής πρακτικής για τις δοκιμές επί χημικών προϊόντων, τα κράτη μέλη δεν μπορούν να απαγορεύουν, να περιορίζουν ή να παρεμποδίζουν τη διάθεση χημικών προϊόντων στην αγορά, για λόγους αρχών ορθής εργαστηριακής πρακτικής, εφόσον οι αρχές που ακολουθούν τα οικεία εργαστήρια είναι σύμφωνες προς τις αρχές που αναφέρονται στο άρθρο 1.  2. Εφόσον ένα κράτος μέλος διαπιστώνει, βάσει εμπεριστατωμένης αιτιολογίας, ότι κάποια χημική ουσία, μολονότι εξετάστηκε σύμφωνα με την παρούσα οδηγία, αποτελεί κίνδυνο για τον άνθρωπο ή το περιβάλλον, λόγω της εφαρμογής των αρχών της ορθής εργαστηριακής πρακτικής και λόγω του ελέγχου της εφαρμογής των αρχών αυτών στις δοκιμές επί χημικών ουσιών, μπορεί να απαγορεύει προσωρινά ή να εξαρτά από ειδικές προϋποθέσεις την εμπορία της εν λόγω ουσίας επί του εδάφους του. Αμέσως δε, ειδοποιεί σχετικά την Επιτροπή και τα άλλα κράτη μέλη, διευκρινίζοντας τα αίτια της απόφασής του.  Η Επιτροπή, εντός έξι εβδομάδων, προβαίνει σε διαβουλεύσεις με τα ενδιαφερόμενα κράτη μέλη, έπειτα δε, διατυπώνει χωρίς καθυστέρηση τη γνώμη της και λαμβάνει τα ενδεδειγμένα μέτρα.  Εάν η Επιτροπή έχει τη γνώμη ότι πρέπει να γίνουν τεχνικού χαρακτήρα προσαρμογές στην παρούσα οδηγία, οι προσαρμογές αυτές αποφασίζονται είτε από την ίδια την Επιτροπή είτε από το Συμβούλιο, βάσει της διαδικασίας του άρθρου 4. Στην περίπτωση αυτή, το κράτος μέλος που έλαβε μέτρα διασφάλισης, μπορεί να τα διατηρήσει έως ότου αρχίσουν να ισχύουν οι προσαρμογές αυτές.  Άρθρο 6  Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία, το αργότερο στις 30 Ιουνίου 1988. Ενημερώνουν αμέσως την Επιτροπή σχετικά.  Άρθρο 7  Η παρούσα οδηγία απευθύνεται στα κράτη μέλη.  Βρυξέλλες, 18 Δεκεμβρίου 1986.  Για το Συμβούλιο  Ο Πρόεδρος  M. JOPLING  (1) ΕΕ αριθ. C 120 της 20. 5. 1986, σ. 177.  (2) ΕΕ αριθ. C 354 της 31. 12. 1985, σ. 5.  (3) ΕΕ αριθ. 196 της 16. 8. 1967, σ. 1.  (4) ΕΕ αριθ. L 251 της 19. 9. 1984, σ. 1.  (5) ΕΕ αριθ. L 147 της 9. 6. 1975, σ. 1.  (6) Βλέπε σελίδα 31 της παρούσας Επίσημης Εφημερίδας.  (7) ΕΕ αριθ. L 317 της 6. 11. 1981, σ. 16.  (8) Βλέπε σελίδα 34 της παρούσας Επίσημης Εφημερίδας.


title: Οδηγία 2006/114/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006 , για την παραπλανητική και τη συγκριτική διαφήμιση (κωδικοποίηση)   (Κείμενο που παρουσιάζει ενδιαφέρον για τον ΕΟΧ)

text:
               27.12.2006

               EL

               Επίσημη Εφημερίδα της Ευρωπαϊκής Ένωσης

               L 376/21

      ΟΔΗΓΊΑ 2006/114/ΕΚ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ

   της 12ης Δεκεμβρίου 2006
   για την παραπλανητική και τη συγκριτική διαφήμιση
   (κωδικοποίηση)
   (Κείμενο που παρουσιάζει ενδιαφέρον για τον ΕΟΧ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 95,
   την πρόταση της Επιτροπής,
   τη γνώμη της Ευρωπαϊκής Οικονομικής και Κοινωνικής Επιτροπής (1),
   Αποφασίζοντας σύμφωνα με τη διαδικασία του άρθρου 251 της Συνθήκης (2),
   Εκτιμώντας τα εξής:

               (1)

               Η οδηγία 84/450/EOK του Συμβουλίου, της 10ης Σεπτεμβρίου 1984, για την παραπλανητική και τη συγκριτική διαφήμιση (3), έχει επανειλημμένα τροποποιηθεί (4) ουσιαστικά. Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίησή της.

               (2)

               Oι ισχύουσες στα κράτη μέλη νομοθεσίες για την παραπλανητική διαφήμιση διαφέρουν πολύ μεταξύ τους. H διαφήμιση εκτείνεται και πέρα από τα σύνορα των κρατών μελών και έχει, συνεπώς, άμεσες επιπτώσεις στην ομαλή λειτουργία της εσωτερικής αγοράς.

               (3)

               H παραπλανητική και η μη επιτρεπόμενη συγκριτική διαφήμιση μπορεί να οδηγήσει σε στρεβλώσεις του ανταγωνισμού μέσα στην εσωτερική αγορά.

               (4)

               H διαφήμιση, είτε καταλήγει στη σύναψη σύμβασης είτε όχι, επιδρά στην οικονομική κατάσταση των καταναλωτών και των εμπορευομένων.

               (5)

               Οι διαφορές μεταξύ των νομοθεσιών των κρατών μελών σχετικά με τη διαφήμιση που είναι παραπλανητική για τις επιχειρήσεις εμποδίζουν την πραγματοποίηση διαφημιστικής εκστρατείας πέρα από τα εθνικά σύνορα και θίγουν, επομένως, την ελεύθερη κυκλοφορία των εμπορευμάτων και την ελεύθερη παροχή υπηρεσιών.

               (6)

               H ολοκλήρωση της εσωτερικής αγοράς σημαίνει συνεπάγεται ευρύ φάσμα δυνατοτήτων επιλογής. Eπειδή οι καταναλωτές και οι εμπορευόμενοι μπορούν και πρέπει να επωφελούνται κατά το μέγιστο δυνατόν από την εσωτερική αγορά και επειδή η διαφήμιση συνιστά σημαντικότατο μέσο για την εμπορική διάθεση σε ολόκληρη την Κοινότητα κάθε αγαθού και υπηρεσίας, οι βασικές διατάξεις που διέπουν τη μορφή και το περιεχόμενο της συγκριτικής διαφήμισης θα πρέπει να είναι ενιαίες και οι όροι της χρήσης της συγκριτικής διαφήμισης στα κράτη μέλη θα πρέπει να εναρμονισθούν. Yπό τους όρους αυτούς, τούτο αναμένεται ότι θα συμβάλει στην αντικειμενική προβολή των πλεονεκτημάτων των διαφόρων συγκρίσιμων προϊόντων. Eξάλλου, η συγκριτική διαφήμιση μπορεί να τονώσει τον ανταγωνισμό μεταξύ των προμηθευτών αγαθών και υπηρεσιών προς όφελος των καταναλωτών.

               (7)

               Θα έπρεπε να οριστούν τα ελάχιστα και αντικειμενικά κριτήρια για τον προσδιορισμό της παραπλανητικής διαφήμισης.

               (8)

               H συγκριτική διαφήμιση, εφόσον συγκρίνει ουσιώδη, συναφή, επαληθεύσιμα και αντιπροσωπευτικά στοιχεία και δεν είναι παραπλανητική, μπορεί να αποτελέσει θεμιτό μέσο ενημέρωσης των καταναλωτών προς το συμφέρον τους. Η έννοια της συγκριτικής διαφήμισης καλό είναι να είναι ευρεία, ώστε να καλύπτει όλους τους τρόπους συγκριτικής διαφήμισης.

               (9)

               Θα πρέπει να τεθούν όροι υπό τους οποίους επιτρέπεται η συγκριτική διαφήμιση, όσον αφορά τη σύγκριση, με στόχο τον προσδιορισμό των πρακτικών συγκριτικής διαφήμισης που μπορούν να προκαλέσουν στρεβλώσεις στον ανταγωνισμό ή να είναι επιζήμιες για τους ανταγωνιστές και να έχουν αρνητικές επιπτώσεις στις επιλογές των καταναλωτών. Οι εν λόγω όροι υπό τους οποίους επιτρέπεται η διαφήμιση θα πρέπει να περιλαμβάνουν κριτήρια αντικειμενικής σύγκρισης των στοιχείων των αγαθών και υπηρεσιών.

               (10)

               Οι διεθνείς συμβάσεις για την πνευματική ιδιοκτησία καθώς και οι εθνικές διατάξεις περί συμβατικής και εξωσυμβατικής ευθύνης πρέπει να εφαρμόζονται όταν κατά τη συγκριτική διαφήμιση γίνεται αναφορά ή αναπαραγωγή των αποτελεσμάτων των συγκριτικών δοκιμών οι οποίες έχουν διεξαχθεί από τρίτους.

               (11)

               Οι όροι της συγκριτικής διαφήμισης θα πρέπει να είναι σωρευτικοί και να πληρούνται στο σύνολό τους. Σύμφωνα με τη συνθήκη, η επιλογή της μορφής και των μεθόδων για την εφαρμογή των όρων αυτών πρέπει να επαφίεται στα κράτη μέλη, εφόσον η εν λόγω μορφή και οι μέθοδοι δεν καθορίζονται ήδη από την παρούσα οδηγία.

               (12)

               Στα πλαίσια των όρων αυτών, θα πρέπει να λαμβάνονται ιδίως υπόψη οι διατάξεις που απορρέουν από τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (5), και ιδίως το άρθρο 13, και άλλες κοινοτικές διατάξεις που έχουν εγκριθεί στο γεωργικό τομέα.

               (13)

               Το άρθρο 5 της πρώτης οδηγίας 89/104/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθεσιών των κρατών μελών περί σημάτων (6) παρέχει στο δικαιούχο καταχωρισμένου σήματος αποκλειστικό δικαίωμα το οποίο περιλαμβάνει το δικαίωμα να απαγορεύει σε κάθε τρίτο να χρησιμοποιεί κατά τις συναλλαγές σημείο πανομοιότυπο ή παρόμοιο προς το κατατεθέν σήμα για πανομοιότυπα προϊόντα ή υπηρεσίες ή, ενδεχομένως, ακόμη και για άλλα προϊόντα.

               (14)

               Ωστόσο, μπορεί να είναι απαραίτητο, για την αποτελεσματική λειτουργία της συγκριτικής διαφήμισης, να προσδιορίζονται τα προϊόντα ή οι υπηρεσίες ανταγωνισμού με μνεία του σήματος ή της εμπορικής επωνυμίας των οποίων ο ανταγωνιστής είναι δικαιούχος.

               (15)

               Κατά την εν λόγω χρήση του σήματος ή της εμπορικής επωνυμίας ή άλλων διακριτικών σημείων άλλου εφόσον πληρούνται οι όροι που θέτει η παρούσα οδηγία, δεν παραβιάζεται αυτό το αποκλειστικό δικαίωμα, δεδομένου ότι η χρήση αυτή αποβλέπει μόνο στη διάκριση μεταξύ των δύο ανταγωνιστών και, κατά συνέπεια, στην αντικειμενική ανάδειξη των διαφορών.

               (16)

               Τα πρόσωπα ή οι οργανώσεις που έχουν, σύμφωνα με την εθνική νομοθεσία, έννομο συμφέρον θα πρέπει να έχουν την ευχέρεια να προσφεύγουν κατά της παραπλανητικής και της μη επιτρεπόμενης συγκριτικής διαφήμισης είτε ενώπιον δικαστηρίου είτε ενώπιον διοικητικού οργάνου, αρμόδιων να αποφασίζουν σχετικά με τις προσφυγές αυτές ή να κινούν τις κατάλληλες νόμιμες διαδικασίες.

               (17)

               Τα δικαστήρια ή τα διοικητικά όργανα θα πρέπει να έχουν τις απαραίτητες εξουσίες, ώστε να μπορούν να διατάζουν ή να επιτυγχάνουν την παύση της παραπλανητικής και της μη επιτρεπόμενης συγκριτικής διαφήμισης. Σε ορισμένες περιπτώσεις, μπορεί να είναι ενδεδειγμένο να απαγορευτεί μια παραπλανητική και τη μη επιτρεπόμενη συγκριτική διαφήμιση πριν ακόμα περιέλθει σε γνώση του κοινού. Αυτό, ωστόσο, δεν σημαίνει σε καμιά περίπτωση ότι τα κράτη μέλη υποχρεούνται να θεσπίσουν κανόνες που θα προβλέπουν συστηματικό προληπτικό έλεγχο της διαφήμισης.

               (18)

               Mε τους εκούσιους ελέγχους που ασκούνται από αυτόνομους οργανισμούς για την εξάλειψη της παραπλανητικής και της μη επιτρεπόμενης συγκριτικής διαφήμισης μπορεί να αποφευχθεί η προσφυγή σε διοικητικές ή δικαστικές διαδικασίες και ότι, επομένως, οι έλεγχοι αυτοί πρέπει να ενθαρρυνθούν.

               (19)

               Το βάρος αποδείξεως καθορίζεται από το εθνικό δίκαιο. Θα ήταν, ωστόσο, σκόπιμο να έχουν τα δικαστήρια και οι διοικητικές αρχές τη δυνατότητα να ζητούν από τους εμπορευόμενους να προσκομίσουν αποδεικτικά στοιχεία ως προς την ακρίβεια των πραγματικών ισχυρισμών τους.

               (20)

               Η ρύθμιση της συγκριτικής διαφήμισης, είναι αναγκαία για την ομαλή λειτουργία της εσωτερικής αγοράς, και συνεπώς απαιτείται δράση σε κοινοτικό επίπεδο. Η έκδοση οδηγίας είναι το κατάλληλο μέσο, διότι ορίζει ενιαίες γενικές αρχές και ταυτόχρονα επαφίεται στα κράτη μέλη η εκλογή του τύπου και του κατάλληλου τρόπου επίτευξης των στόχων. Είναι σύμφωνη και με την αρχή της επικουρικότητας.

               (21)

               Η παρούσα οδηγία δεν θίγει τις υποχρεώσεις των κρατών μελών όσον αφορά τις προθεσμίες ενσωμάτωσης στο εθνικό δίκαιο και εφαρμογής των οδηγιών, κατά το Παράρτημα I, Μέρος Β,

         ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Η παρούσα οδηγία σκοπό έχει την προστασία των εμπορευομένων από την παραπλανητική διαφήμιση και τις αθέμιτες συνέπειές της και τον καθορισμό των όρων υπό τους οποίους επιτρέπεται η συγκριτική διαφήμιση.
   Άρθρο 2
   Για τους σκοπούς της παρούσας οδηγίας νοείται ως

               α)

               «διαφήμιση»: κάθε ανακοίνωση που γίνεται στο πλαίσιο εμπορικής, βιομηχανικής, βιοτεχνικής ή επαγγελματικής δραστηριότητας, με στόχο την προώθηση της προμήθειας αγαθών ή υπηρεσιών, συμπεριλαμβανομένων των ακινήτων, των δικαιωμάτων και των υποχρεώσεων·

               β)

               «παραπλανητική διαφήμιση»: κάθε διαφήμιση που με οποιονδήποτε τρόπο, συμπεριλαμβανομένης της παρουσίασής της, παραπλανά ή ενδέχεται να παραπλανήσει τα πρόσωπα στα οποία απευθύνεται ή στων οποίων τη γνώση περιέχεται και που, εξαιτίας του απατηλού χαρακτήρα της, είναι ικανή να επηρεάσει την οικονομική τους συμπεριφορά ή που, για τους λόγους αυτούς, βλάπτει ή ενδέχεται να βλάψει έναν ανταγωνιστή·

               γ)

               «συγκριτική διαφήμιση»: κάθε διαφήμιση που κατονομάζει ρητά ή υπονοεί έναν ανταγωνιστή ή τα αγαθά και τις υπηρεσίες που προσφέρονται από έναν ανταγωνιστή·

               δ)

               «εμπορευόμενος»: κάθε φυσικό ή νομικό πρόσωπο που ενεργεί για σκοπούς οι οποίοι σχετίζονται με την εμπορική, βιοτεχνική, επιχειρηματική ή ελευθέρια επαγγελματική του δραστηριότητα και κάθε πρόσωπο το οποίο ενεργεί εξ ονόματος ή για λογαριασμό του εμπορευόμενου·

               ε)

               «ιδιοκτήτης κώδικα»: κάθε οντότητα, συμπεριλαμβανομένων ενός εμπορευομένου ή ομάδας εμπορευομένων, υπεύθυνη για τη διατύπωση και την αναθεώρηση ενός κώδικα συμπεριφοράς ή/και για την παρακολούθηση της συμμόρφωσης προς τον κώδικα όσων αναλαμβάνουν να δεσμεύονται από αυτόν.

         Άρθρο 3
   Προκειμένου να εκτιμηθεί αν μια διαφήμιση είναι παραπλανητική, λαμβάνονται υπόψη όλα τα στοιχεία της, και ιδίως οι ενδείξεις της σχετικά με:

               α)

               τα χαρακτηριστικά γνωρίσματα των αγαθών ή υπηρεσιών, όπως διαθεσιμότητα, φύση, εκτέλεση, σύνθεση, μέθοδος και ημερομηνία κατασκευής ή παροχής, καταλληλότητα, χρήσεις, ποσότητα, προδιαγραφές, γεωγραφική καταγωγή ή εμπορική προέλευση ή τα αναμενόμενα από τη χρήση τους αποτελέσματα, ή τα αποτελέσματα και τα ουσιώδη χαρακτηριστικά των δοκιμών ή ελέγχων των αγαθών ή των υπηρεσιών·

               β)

               την τιμή ή τον τρόπο διαμόρφωσής της, καθώς και τους όρους υπό τους οποίους παρέχονται τα αγαθά ή οι υπηρεσίες·

               γ)

               την ιδιότητα, τα χαρακτηριστικά γνωρίσματα και τα δικαιώματα του διαφημιζόμενου, όπως, π.χ., η ταυτότητα και η περιουσία του, οι ικανότητες και η κατοχή δικαιωμάτων βιομηχανικής, εμπορικής ή πνευματικής ιδιοκτησίας, ή τα βραβεία και οι διακρίσεις του.

         Άρθρο 4
   Η συγκριτική διαφήμιση επιτρέπεται, όσον αφορά τη σύγκριση, όταν πληρούνται οι ακόλουθες προϋποθέσεις:

               α)

               δεν είναι παραπλανητική σύμφωνα με το άρθρο 2, στοιχείο β), το άρθρο 3 και το άρθρο 8, παράγραφος 1, της παρούσας οδηγίας ή τα άρθρα 6 και 7 της οδηγίας 2005/29/ΕΚ του Ευρωπαϊκού Κοινοβουλίου και του Συμβουλίου, της 11ης Μαΐου 2005, για τις αθέμιτες εμπορικές πρακτικές των επιχειρήσεων προς τους καταναλωτές στην εσωτερική αγορά της 11ης Μαΐου 2005 για την παραπλανητική και τη συγκριτική διαφήμιση (7).

               β)

               συγκρίνει τα αγαθά ή υπηρεσίες που ανταποκρίνονται στις ίδιες ανάγκες ή έχουν τους ίδιους στόχους·

               γ)

               συγκρίνει κατά τρόπο αντικειμενικό ένα ή περισσότερα χαρακτηριστικά που είναι ουσιώδη, συναφή, εξακριβώσιμα, και αντιπροσωπευτικά των εν λόγω αγαθών και υπηρεσιών, στα οποία μπορεί να συμπεριλαμβάνεται και η τιμή·

               δ)

               δεν έχει ως συνέπεια τη δυσφήμιση ή την υποτίμηση των σημάτων, εμπορικών επωνυμιών, άλλων διακριτικών σημείων, αγαθών, υπηρεσιών, δραστηριοτήτων ή της κατάστασης ενός ανταγωνιστή·

               ε)

               για προϊόντα με ονομασία προέλευσης, αφορά σε κάθε περίπτωση προϊόντα με την ίδια ονομασία προέλευσης·

               στ)

               δεν επωφελείται αθέμιτα από τη φήμη σήματος, εμπορικής επωνυμίας ή άλλων διακριτικών σημείων ανταγωνιστή ή από τα δηλωτικά καταγωγής ανταγωνιστικών προϊόντων·

               ζ)

               δεν παρουσιάζει αγαθό ή υπηρεσία ως απομίμηση ή αντίγραφο αγαθού ή υπηρεσίας που φέρουν σήμα κατατεθέν ή εμπορική επωνυμία·

               η)

               δεν δημιουργεί σύγχυση μεταξύ εμπορευομένων, μεταξύ διαφημιστή και ανταγωνιστή ή μεταξύ των εμπορικών σημάτων, των εμπορικών επωνυμιών, άλλων διακριτικών γνωρισμάτων, αγαθών ή υπηρεσιών του διαφημιστή και του ανταγωνιστή.

         Άρθρο 5
   1.   Τα κράτη μέλη εξασφαλίζουν ότι υπάρχουν κατάλληλα και αποτελεσματικά μέσα για την καταπολέμηση της παραπλανητικής διαφήμισης και επιβάλλουν συμμόρφωση με τις διατάξεις για τη συγκριτική διαφήμιση προς το συμφέρον των εμπορευομένων και των ανταγωνιστών.
   Τα μέσα αυτά περιλαμβάνουν νομοθετικές διατάξεις σύμφωνα με τις οποίες τα πρόσωπα ή οι οργανώσεις που, σύμφωνα με την εθνική νομοθεσία, έχουν έννομο συμφέρον να απαγορευθεί η παραπλανητική διαφήμιση ή να ρυθμιστεί η συγκριτική διαφήμιση δύνανται:

               α)

               να προσφύγουν στα δικαστήρια κατά της εν λόγω διαφήμισης
               ή

               β)

               να προσφύγουν κατά της διαφήμισης αυτής ενώπιον διοικητικής αρχής η οποία είναι αρμόδια είτε να αποφασίσει σχετικά με την καταγγελία είτε να παραπέμψει το ζήτημα στο αρμόδιο δικαστήριο.

         2.   Απόκειται στα κράτη μέλη να αποφασίσουν ποια από τις διαδικασίες της παραγράφου 1, δεύτερο εδάφιο, θα ισχύσει και αν θα πρέπει το δικαστήριο ή οι διοικητικές αρχές να έχουν τη δυνατότητα να απαιτούν την προηγούμενη άσκηση άλλων υφιστάμενων μέσων για την αντιμετώπιση των καταγγελιών, συμπεριλαμβανομένων των σημειουμένων στο άρθρο 6.
   Απόκειται στα κράτη μέλη να αποφασίζουν:

               α)

               εάν οι προσφυγές αυτές μπορούν να στρέφονται χωριστά ή από κοινού κατά ορισμένων εμπορευομένων του ίδιου οικονομικού τομέα·
               και

               β)

               εάν οι προσφυγές αυτές μπορούν να στρέφονται κατά ιδιοκτήτη κώδικα, όταν ο εν λόγω κώδικας προωθεί τη μη συμμόρφωση με τις διατάξεις του νόμου.

         3.   Στο πλαίσιο των παραγράφων 1 και 2, τα κράτη μέλη παρέχουν στα δικαστήρια ή τα διοικητικά όργανα εξουσίες οι οποίες τους επιτρέπουν, στην περίπτωση που κρίνουν τα μέτρα αυτά αναγκαία για την προστασία όλων των εμπλεκομένων συμφερόντων και ιδιαίτερα του γενικού συμφέροντος:

               α)

               να διατάζουν την παύση της παραπλανητικής διαφήμισης ή της μη επιτρεπόμενης συγκριτικής διαφήμισης, ή να κινούν τις κατάλληλες δικαστικές διαδικασίες προς τούτο
               ή

               β)

               εάν η παραπλανητική διαφήμιση ή η μη επιτρεπόμενη συγκριτική διαφήμιση δεν έχει ακόμη δημοσιευθεί, επίκειται όμως η δημοσίευσή της, να την απαγορεύουν ή να κινούν την οικεία δικαστική διαδικασία απαγόρευσης της δημοσίευσης αυτής.

         Το πρώτο εδάφιο εφαρμόζεται έστω και αν δεν αποδεικνύεται ζημία ή πραγματική βλάβη, ούτε δόλος ή αμέλεια εκ μέρους του διαφημιζόμενου.
   Τα κράτη μέλη προβλέπουν ότι τα μέτρα που αναφέρονται στο πρώτο εδάφιο μπορούν να ληφθούν στο πλαίσιο της ταχείας διαδικασίας είτε με προσωρινή ισχύ, είτε με οριστική ισχύ, στη διακριτική ευχέρεια του κράτους μέλους.
   4.   Προκειμένου να εξαλειφθούν οι συνεχιζόμενες συνέπειες παραπλανητικής διαφήμισης ή μη επιτρεπόμενης συγκριτικής διαφήμισης, η παύση της οποίας έχει διαταχθεί με τελεσίδικη απόφαση, τα κράτη μέλη μπορούν να απονέμουν στα δικαστήρια ή τα διοικητικά όργανα εξουσίες οι οποίες τους επιτρέπουν:

               α)

               να απαιτούν τη δημοσίευση ολόκληρης της απόφασης ή μέρους της, με την μορφή που κρίνουν κατάλληλη·

               β)

               να απαιτούν, επιπλέον, τη δημοσίευση της επανορθωτικής δήλωσης.

         5.   Οι διοικητικές αρχές, τις οποίες προβλέπει η παράγραφος, 1 δεύτερο εδάφιο, στοιχείο β), πρέπει:

               α)

               να έχουν τέτοια σύνθεση ώστε να μη γεννώνται αμφιβολίες ως προς την αμεροληψία τους·

               β)

               να έχουν επαρκείς εξουσίες όταν αποφαίνονται σχετικά με τις προσφυγές ώστε να ασκούν εποπτεία και να επιβάλλουν την τήρηση των αποφάσεών τους με αποτελεσματικό τρόπο·

               γ)

               κατ’ αρχήν, να αιτιολογούν τις αποφάσεις τους.

         6.   Εφόσον οι εξουσίες κατά τις παραγράφους 3 και 4 ασκούνται αποκλειστικά από διοικητικό όργανο, οι αποφάσεις του πρέπει πάντοτε να είναι αιτιολογημένες. Στην περίπτωση αυτή, θα πρέπει να θεσπιστούν διαδικασίες με τις οποίες θα είναι δυνατό να προσβληθεί δικαστικά κάθε καταχρηστική ή αδικαιολόγητη άσκηση των εξουσιών του διοικητικού οργάνου ή κάθε καταχρηστική ή αδικαιολόγητη παράλειψη άσκησης των εξουσιών αυτών.
   Άρθρο 6
   Η παρούσα οδηγία δεν αποκλείει τον εκούσιο έλεγχο, ο οποίος μπορεί να ενθαρρυνθεί και από τα κράτη μέλη, της παραπλανητικής ή της συγκριτικής διαφήμισης από αυτόνομους οργανισμούς καθώς και την προσφυγή των κατ’ άρθρο 5, παράγραφος 1, δεύτερο εδάφιο, προσώπων ή οργανώσεων σε οργανισμούς αυτού τους είδους, υπό την προϋπόθεση ότι υφίστανται διαδικασίες ενώπιον αυτών των οργανισμών πέραν των δικαστικών ή διοικητικών διαδικασιών που μνημονεύονται στο εν λόγω άρθρο.
   Άρθρο 7
   Τα κράτη μέλη παρέχουν στα δικαστήρια ή στα διοικητικά όργανα τις κατάλληλες αρμοδιότητες που τους επιτρέπουν, κατά τη διάρκεια αστικής ή διοικητικής διαδικασίας κατά την έννοια του άρθρου 5:

               α)

               να απαιτούν να προσκομίζει ο διαφημιζόμενος αποδείξεις για την αντικειμενική ακρίβεια των πραγματικών ισχυρισμών που περιέχονται στη διαφήμιση, εφόσον αυτό κρίνεται αναγκαίο στη συγκεκριμένη περίπτωση για την προστασία των νόμιμων συμφερόντων του διαφημιζόμενου και των λοιπών μερών που συμμετέχουν στη διαδικασία και σε περίπτωση συγκριτικής διαφήμισης να απαιτούν να προσκομίζει ο διαφημιζόμενος τις αποδείξεις αυτές σε βραχύ χρονικό διάστημα·
               και

               β)

               να θεωρούν ανακριβείς τους πραγματικούς ισχυρισμούς που περιέχονται στη διαφήμιση, εφόσον οι αποδείξεις που ζητούνται σύμφωνα με το στοιχείο α) δεν προσκομιστούν ή δεν αρκούν για να πεισθεί το δικαστήριο ή το διοικητικό όργανο.

         Άρθρο 8
   1.   Η παρούσα οδηγία δεν κωλύει τα κράτη μέλη να διατηρούν ή να θεσπίζουν διατάξεις οι οποίες παρέχουν μεγαλύτερη προστασία στους εμπορευομένους και τους ανταγωνιστές έναντι της παραπλανητικής διαφήμισης.
   Το πρώτο εδάφιο δεν εφαρμόζεται στη συγκριτική διαφήμιση όσον αφορά τη σύγκριση.
   2.   Οι διατάξεις της παρούσας οδηγίας εφαρμόζονται με την επιφύλαξη των κοινοτικών διατάξεων περί διαφημίσεως συγκεκριμένων προϊόντων ή/και υπηρεσιών ή των περιορισμών ή των απαγορεύσεων σχετικά με τη διαφήμιση σε συγκεκριμένα μέσα ενημέρωσης.
   3.   Οι διατάξεις της παρούσας οδηγίας που αφορούν τη συγκριτική διαφήμιση δεν υποχρεώνουν τα κράτη μέλη τα οποία, τηρουμένων των διατάξεων της συνθήκης, διατηρούν ή εισάγουν απαγορεύσεις της διαφήμισης για συγκεκριμένα αγαθά ή υπηρεσίες, επιβάλλοντας είτε απευθείας είτε με πράξη φορέα ή οργάνωσης επιφορτισμένης δυνάμει της νομοθεσίας των κρατών μελών με τη ρύθμιση της άσκησης μιας εμπορικής, βιομηχανικής, βιοτεχνικής ή επαγγελματικής δραστηριότητας, να επιτρέπουν τη συγκριτική διαφήμιση για τα εν λόγω αγαθά ή υπηρεσίες. Όταν οι απαγορεύσεις αυτές περιορίζονται σε συγκεκριμένα μέσα ενημέρωσης, η παρούσα οδηγία εφαρμόζεται στα μέσα ενημέρωσης που δεν καλύπτονται από τις εν λόγω απαγορεύσεις.
   4.   Ουδεμία διάταξη της παρούσας οδηγίας εμποδίζει τα κράτη μέλη να διατηρούν ή να εισάγουν, σύμφωνα με τις διατάξεις της συνθήκης, απαγορεύσεις ή περιορισμούς στη χρήση συγκρίσεων κατά τη διαφήμιση επαγγελματικών υπηρεσιών, είτε αυτοί επιβάλλονται απευθείας είτε επιβάλλονται από οργάνωση ή οργανισμό υπεύθυνο, κατά τη νομοθεσία των κρατών μελών, για τη ρύθμιση της άσκησης επαγγελματικής δραστηριότητας.
   Άρθρο 9
   Τα κράτη μέλη ανακοινώνουν στην Επιτροπή το κείμενο των βασικών διατάξεων εσωτερικού δικαίου, τις οποίες θεσπίζουν στον τομέα που διέπεται από την παρούσα οδηγία.
   Άρθρο 10
   Η οδηγία 84/450/EOK καταργείται, με την επιφύλαξη των υποχρεώσεων των κρατών μελών όσον αφορά τις προθεσμίες ενσωμάτωσης στο εθνικό δίκαιο και εφαρμογής των οδηγιών, κατά το Παράρτημα I, Μέρος Β.
   Οι αναφορές στην καταργούμενη οδηγία θεωρούνται ότι γίνονται στην παρούσα οδηγία και διαβάζονται σύμφωνα με τον πίνακα αντιστοιχίας που εμφαίνεται στο Παράρτημα II.
   Άρθρο 11
   Η παρούσα οδηγία αρχίζει να ισχύει στις 12 Δεκεμβρίου 2007.
   Άρθρο 12
   Η παρούσα οδηγία απευθύνεται στα κράτη μέλη.

      Στρασβούργο, 12ης Δεκεμβρίου 2006.

            Για το Ευρωπαϊκό Κοινοβούλιο

            Ο Πρόεδρος

         J. BORRELL FONTELLES

            Για το Συμβούλιο

            Ο Πρόεδρος

         M. PEKKARINEN

      (1)  Γνώμη της 26ης Οκτωβρίου 2006 (δεν δημοσιεύθηκε ακόμα στην Επίσημη Εφημερίδα).

      (2)  Γνώμη του Ευρωπαϊκού Κοινοβουλίου της 12ης Οκτωβρίου 2006 (δεν δημοσιεύθηκε ακόμα στην Επίσημη Εφημερίδα) και απόφαση του Συμβουλίου της 30ής Νοεμβρίου 2006.

      (3)  ΕΕ L 250, 19.9.1984, σ. 17. Οδηγία όπως τροποποιήθηκε τελευταία με την οδηγία 2005/29/ΕΚ του Ευρωπαϊκού Κοινοβουλίου και του Συμβουλίου (ΕΕ L 149, 11.6.2005, σ. 22).

      (4)  Βλ. Παράρτημα Ι, Μέρος Α.

      (5)  ΕΕ L 93, 31.3.2006 σ. 12.

      (6)  ΕΕ L 40, 11.2.1989, σ. 1. Οδηγία όπως τροποποιήθηκε με την απόφαση 92/10/EΟΚ (ΕΕ L 6, 11.1.1992, σ. 35).

      (7)  ΕΕ L 149, 11.6.2005, σ. 22.

      ΠΑΡΑΡΤΗΜΑ I
      ΜΕΡΟΣ Α
      Καταργούμενη οδηγία με τις διαδοχικές τροποποιήσεις της

                  Οδηγία 84/450/EOK του Συμβουλίου
                  (ΕΕ L 250 της 19.9.1984, σ. 17)

                  Οδηγία 97/55/EK του Ευρωπαϊκού Κοινοβουλίου και του Συμβουλίου
                  (ΕΕ L 290 της 23.10.1997, σ. 18)

                  Οδηγία 2005/29/EΚ του Ευρωπαϊκού Κοινοβουλίου και του Συμβουλίου
                  (ΕΕ L 149 της 11.6.2005, σ. 22)

                  μόνο το άρθρο 14

            ΜΕΡΟΣ B
      Κατάλογος ημερομηνιών ενσωμάτωσης στο εθνικό δίκαιο και εφαρμογής

         (που αναφέρονται στο άρθρο 10)

                  Οδηγία

                  Λήξη προθεσμίας ενσωμάτωσης

                  Ημερομηνία εφαρμογής

                  84/450/EOK

                  1η Οκτωβρίου 1986

                  —

                  97/55/EK

                  23η Απριλίου 2000

                  —

                  2005/29/EΚ

                  12 Ιουνίου 2007

                  12 Δεκεμβρίου 2007

      ΠΑΡΑΡΤΗΜΑ IΙ
      ΠΙΝΑΚΑΣ ΑΝΤΙΣΤΟΙΧΙΑΣ

                  Οδηγία 84/450/EΟΚ

                  Παρούσα οδηγία

                  Άρθρο 1

                  Άρθρο 1

                  Άρθρο 2, εισαγωγικό τμήμα

                  Άρθρο 2, εισαγωγικό τμήμα

                  Άρθρο 2, σημείο 1

                  Άρθρο 2, στοιχείο α)

                  Άρθρο 2, σημείο 2

                  Άρθρο 2, στοιχείο β)

                  Άρθρο 2, σημείο 2α

                  Άρθρο 2, στοιχείο γ)

                  Άρθρο 2, σημείο 3

                  Άρθρο 2, στοιχείο δ)

                  Άρθρο 2, σημείο 4

                  Άρθρο 2, στοιχείο ε)

                  Άρθρο 3

                  Άρθρο 3

                  Άρθρο 3α παράγραφος 1

                  Άρθρο 4

                  Άρθρο 4, παράγραφος 1, πρώτο εδάφιο πρώτη περίοδος

                  Άρθρο 5, παράγραφος 1, πρώτο εδάφιο

                  Άρθρο 4, παράγραφος 1, πρώτο εδάφιο δεύτερη περίοδος

                  Άρθρο 5, παράγραφος 1, δεύτερο εδάφιο

                  Άρθρο 4, παράγραφος 1, δεύτερο εδάφιο

                  Άρθρο 5, παράγραφος 2, πρώτο εδάφιο

                  Άρθρο 4, παράγραφος 1, τρίτο εδάφιο

                  Άρθρο 5, παράγραφος 2, δεύτερο εδάφιο

                  Άρθρο 4, παράγραφος 2, πρώτο εδάφιο, εισαγωγικό τμήμα

                  Άρθρο 5, παράγραφος 3, πρώτο εδάφιο, εισαγωγικό τμήμα

                  Άρθρο 4, παράγραφος 2, πρώτο εδάφιο, πρώτη περίπτωση

                  Άρθρο 5, παράγραφος 3, πρώτο εδάφιο, στοιχείο α)

                  Άρθρο 4, παράγραφος 2, πρώτο εδάφιο, δεύτερη περίπτωση

                  Άρθρο 5, παράγραφος 3, πρώτο εδάφιο, στοιχείο β)

                  Άρθρο 4, παράγραφος 2, πρώτο εδάφιο, τελική φράση

                  Άρθρο 5, παράγραφος 3, δεύτερο εδάφιο

                  Άρθρο 4, παράγραφος 2, δεύτερο εδάφιο

                  Άρθρο 5, παράγραφος 3, τρίτο εδάφιο

                  Άρθρο 4, παράγραφος 2, δεύτερο εδάφιο πρώτη περίπτωση

                  Άρθρο 5, παράγραφος 3, τρίτο εδάφιο

                  Άρθρο 4, παράγραφος 2, δεύτερο εδάφιο, δεύτερη περίπτωση

                  Άρθρο 5, παράγραφος 3, τρίτο εδάφιο

                  Άρθρο 4, παράγραφος 2, δεύτερο εδάφιο τελική φράση

                  Άρθρο 5, παράγραφος 3, τρίτο εδάφιο

                  Άρθρο 4, παράγραφος 2, τρίτο εδάφιο, εισαγωγικό τμήμα

                  Άρθρο 5, παράγραφος 4, εισαγωγικό τμήμα

                  Άρθρο 4, παράγραφος 2, τρίτο εδάφιο, πρώτη περίπτωση

                  Άρθρο 5, παράγραφος 4, στοιχείο α)

                  Άρθρο 4, παράγραφος 2, τρίτο εδάφιο δεύτερη περίπτωση

                  Άρθρο 5, παράγραφος 4, στοιχείο β)

                  Άρθρο 4, παράγραφος 3, πρώτο εδάφιο

                  Άρθρο 5, παράγραφος 5

                  Άρθρο 4, παράγραφος 3, δεύτερο εδάφιο

                  Άρθρο 5, παράγραφος 6

                  Άρθρο 5

                  Άρθρο 6

                  Άρθρο 6

                  Άρθρο 7

                  Άρθρο 7, παράγραφος 1

                  Άρθρο 8, παράγραφος 1, πρώτο εδάφιο

                  Άρθρο 7, παράγραφος 2

                  Άρθρο 8, παράγραφος 1, δεύτερο εδάφιο

                  Άρθρο 7, παράγραφος 3

                  Άρθρο 8, παράγραφος 2

                  Άρθρο 7, παράγραφος 4

                  Άρθρο 8, παράγραφος 3

                  Άρθρο 7, παράγραφος 5

                  Άρθρο 8, παράγραφος 4

                  Άρθρο 8, πρώτο εδάφιο

                  —

                  Άρθρο 8, δεύτερο εδάφιο

                  Άρθρο 9

                  —

                  Άρθρο 10

                  —

                  Άρθρο 11

                  Άρθρο 9

                  Άρθρο 12

                  —

                  Παράρτημα I

                  —

                  Παράρτημα II